ADUN PN Perak sumbang gaji isi Tabung Covid-19
Oleh ZAKI SALLEH

3 Jun 2021, 8:31 pm
IPOH – Seramai sembilan Ahli Dewan Undangan Negeri (ADUN) daripada Perikatan Nasional (PN) bersetuju untuk memotong separuh gaji mereka selama tiga bulan bermula Jun ini bagi disumbangkan pada Tabung Bencana Covid 19.
Mereka adalah enam daripada Bersatu dan tiga ADUN Pas.
Pengerusi PN negeri Perak, Datuk Seri Ahmad Faizal Azumu berkata, tindakan tersebut diputuskan sebagai rasa prihatin terhadap situasi semasa pandemik Covid-19 ketika ini serta merasai kesusahan rakyat.
Menurut beliau yang juga ADUN Chenderiang, usaha ini sebagai manifestasi serta menyambut seruan Perdana Menteri, Tan Sri Muhyiddin Yassin.
“Langkah ini membuktikan keperihatinan ADUN dalam kalangan pemimpin PN negeri Perak atas permasalahan rakyat yang terkesan dengan penularan wabak Covid 19 ini,” ujar Ahmad Faizal yang juga Ahli Parlimen Tambun.
Semalam, Menteri Besar, Datuk Saarani Mohamad bersama 10 lagi Ahli Majlis Mesyuarat Kerajaan Negeri Perak mengumumkan pemotongan gaji penuh selama tiga bulan untuk disumbangkan kepada Tabung Bencana Covid-19. – K! ONLINE


JPV nafi ada kes jangkitan LSD ke atas manusia
Oleh AMREE AHMAD

3 Jun 2021, 7:44 pm
PUTRAJAYA – Jabatan Perkhidmatan Veterinar (JPV) menafikan ada kes Lumpy Skin Disease (LSV) atau penyakit kulit kental yang sudah menjangkiti manusia daripada haiwan ruminan.
Menerusi kenyataan akhbarnya di sini hari ini, agensi di bawah Kementerian Pertanian dan Industri Makanan itu memaklumkan bahawa LSD tidak bersifat zoonotik terhadap manusia.
“Ia tidak pun boleh menjangkiti manusia. Justeru JPV menafikan gambar melalui media sosial yang tular konon ada individu dengan gejala di bawah mata disebabkan oleh LSD,” katanya.
Pada masa sama, ia mengesahkan bahawa berita yang tular disebarkan menyeru masyarakat agar mengelak membeli daging segar dijangkiti penyakit lembu di Perak adalah tidak benar.
Ia dipercayai susulan laporan media tempatan mengenai 42 ekor lembu import dari Thailand dijangkit LSD ketika dikurung di stesen kuarantin Bukit Kayu Hitam, Kedah pada 26 April lalu.
Ekoran perkembangan ini, JPV Kelantan bekerjasama dengan Perkhidmatan Kuarantin dan Pemeriksaan Malaysia (Maqis) memantau kemasukan lembu asing di sempadan negeri itu.

Mengulas lanjut, kenyataan ibu pejabat JPV itu memaklumkan pihaknya sudah mengaktifkan program survelan bagi mengesan, mengawal dan mencegah penularan LSD seluruh negara.
“Setakat ini, sebanyak 81,252 ekor lembu meliputi 9,108 premis ternakan telah diperiksa dan cuma 89 ekor atau 0.1 peratus daripada keseluruhan itu ada gejala jangkitan LSD,” jelasnya. -K! ONLINE


Polis kesan wanita hina polis
Oleh MOHD YUNUS YAKKUB

3 Jun 2021, 7:32 pm
KUALA LANGAT – Polis kini mengesan seorang wanita yang tular menghina polis berhubung sekatan jalan raya (SJR) di Bandar Saujana Putra, di sini.
Ketua Polis Daerah Kuala Langat, Superintenden Ahmad Ridhwan Mohd. Nor @ Saleh berkata, ini berikutan laporan diterima semalam susulan penularan rakaman video wanita itu yang mempertikaikan pihak polis hanya membuka satu lorong di SJR tersebut.
“Kita telah mengenal pasti wanita itu untuk tindakan lanjut.
“Siasatan dijalankan mengikut Seksyen 504 Kanun Kesekaaan iaitu sengaja mengaibkan dengan niat hendak membangkitkan pecah keamanan dan Seksyen 233 Akta Komunikasi dan Multimedia 1998,” katanya ketika dihubungi hari ini.
Terdahulu, tular video berdurasi 7 saat menunjukkan seorang wanita menghina polis dengan kata-kata kesat.
Tindakan wanita itu susulan mempertikaikan pembukaan hanya satu lorong dalam SJR. – K!ONLINE


Ibu dan teman lelaki didakwa pukul kanak-kanak empat tahun
Oleh NORLIZAH ABAS

3 Jun 2021, 8:04 pm
AMPANG – Seorang ibu bersama teman lelakinya mengaku tidak bersalah di Mahkamah Sesyen di sini atas tuduhan memukul anak kandung wanita itu yang berusia empat tahun sehingga menyebabkan lebam di bahagian muka dan anggota badan.
Wanita berusia 27 tahun dan kekasihnya berusia 39 tahun itu meminta dibicarakan selepas pertuduhan terhadap mereka dibacakan jurubahasa di hadapan Hakim Azrul Darus.
Tertuduh seorang suri rumah dan lelaki itu yang bekerja sebagai kontraktor didakwa memukul kanak-kanak perempuan itu di sebuah unit kondominium di Jalan Kabus, Ampang di sini pada pukul 10 malam, 18 Mac lalu.
Mereka didakwa tidak menghantar mangsa yang mengalami kecederaan untuk mendapatkan rawatan di hospital.
Pasangan itu didakwa mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum
RM50,000 atau penjara maksimum 20 tahun atau kedua-duanya, jika sabit kesalahan.
Terdahulu, Timbalan Pendakwa Raya Norhashimah Hashim tidak menawarkan jaminan atas alasan kes tersebut adalah kes yang
serius dan mangsa adalah kanak-kanak.

Bagaimanapun, tertuduh yang diwakili peguam Erickka Farrise Amir memohon jaminan yang minimum untuk kedua-kedua tertuduh.
Mahkamah membenarkan kedua-dua tertuduh diikat jamin RM8,000 dengan seorang penjamin setiap seorang dengan syarat tambahan melapor diri di balai polis berdekatan sebulan sekali dan dilarang berhubung dengan mangsa serta pengadu.
Mahkamah kemudian menetapkan 1 Julai untuk sebutan semula kes. – K!ONlLINE


Gempa bumi kuat landa Maluku
Oleh KOSMO!

3 Jun 2021, 7:19 pm
JAKARTA – Satu gempa bumi berukuran 6.1 pada skala Richter menggegarkan kawasan di sekitar Kepulauan Maluku, Indonesia hari ini, kata Pusat Kajian Geologi Amerika Syarikat tetapi tiada amaran tsunami dikeluarkan.
Gempa kuat itu berlaku pada kedalaman cetek 31 kilometer dan  sekitar 127 kilometer ke barat daya bandar Ternate.
Setakat ini belum ada laporan  tentang kerosakan atau kemalangan jiwa.
Indonesia mengalami gempa bumi yang kerap kerana kedudukannya di ‘Lingkaran Api Pasifik ‘. Kawasan merentasi dari Jepun hingga ke Asia Tenggara melalui rantau Pasifik itu mengalami pertembungan  plat tektonik yang mengakibatkan letusan gunung berapi dan gempa bumi.
Pada 2004, gempa bumi dahsyat berukuran 9.1 pada skala Richter menggegarkan perairan Sumatera dan mencetuskan tsunami yang membunuh 220,000 orang termasuk 170,000 di Indonesia.- AFP


6.6 tan daging kerbau hasil rampasan diserah kepada penjara, zoo
Oleh MOHD SYALMIZI HAMID

3 Jun 2021, 7:38 pm
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis) menyerahkan kira-kira 6.6 tan daging kerbau sejuk beku yang telah dilucutkan hak kepada Zoo Taiping, Perak dan Penjara Marang, Terengganu.
Penyerahan kepada wakil Zoo Taping dibuat semalam oleh Pengarah Maqis negeri, Noriah Dahlan, manakala beliau turut menyerahkan sebahagiannya kepada wakil Penjara Marang hari ini.
Noriah berkata, penyerahan produk berkenaan yang membabitkan hasil rampasan sejak Mac lalu itu adalah bagi dijadikan makanan haiwan di zoo dan sumber makanan ternakan ikan keli dibawah program pemulihan banduan di penjara terbabit.
“Penyerahan itu membabitkan 414 karton atau 6,620 kilogram daging kerbau sejuk beku dari India bernilai RM52,676.20 yang tidak mematuhi prosedur pengimportan melalui Pelabuhan Pengkalan Kontena Butterworth Utara.
“Penyerahan keluaran pertanian itu adalah salah satu cara pelupusan selepas kita melakukan sitaan dan pelucutan hak mengikut Akta Perkhidmatan Kuarantin dan Pemeriksaan Malaysia 2011 [Akta 728],” katanya dalam satu kenyataan hari ini.
Menurutnya, inisiatif itu diharap dapat membantu pihak berkenaan dari segi menyediakan bekalan sumber makanan kepada haiwan dan ternakan.

“Pihak Maqis prihatin untuk membantu keperluan agensi yang memerlukannya serta memastikan bekalan makanan haiwan yang diimport mencukupi.
“Selain itu, untuk terus memastikan isu-isu yang melibatkan aspek halal, keselamatan makanan, kawalan penyakit serta risiko kemasukan perosak merbahaya yang boleh mengancam industri pertanian dan penternakan negara dapat dikawal,” katanya. – K! ONLINE


SMK CBN tidak teruskan semakan kehakiman
Oleh NUZULSHAM SHAMSUDDIN

3 Jun 2021, 7:58 pm
KUALA LUMPUR – Isu pajakan tanah antara pengelola Sekolah Menengah Kebangsaan Convent Bukit Nanas (SMKCBN), Lady Superior dan Pengarah Tanah dan Galian Wilayah Persekutuan (PPTGWP) bagi mengekalkan lokasi sekolah itu di Jalan Bukit Nanas di sini akhirnya selesai.
Ia berikutan apabila selepas kerajaan bersetuju untuk memanjangkan tempoh pegangan pajakan itu selama 60 tahun kepada Lady Superior.
Peguam, Damien Chan yang mewakili sekolah itu ketika dihubungi media berkata, pihaknya menerima surat daripada PPTGWP membabitkan hal itu, Isnin lalu.
“Berdasarkan perkembangan terbaharu itu, kami memfailkan notis untuk tidak meneruskan prosiding semakan kehakiman,” katanya.
Pada 7 April lalu, Lady Superior selaku pemohon memfailkan semakan kehakiman dengan menamakan Pengarah Tanah dan Galian Wilayah Persekutuan selaku responden selepas pajakan mereka yang akan berakhir 6 September ini tidak diperbaharui.
Hakim Mahkamah Tinggi Datuk Noorin Badaruddin pada 19 April lalu memberikan kebenaran kepada Lady Superior untuk memulakan semakan kehakiman untuk mencabar keputusan tersebut.

Menurut afidavit yang difailkan, sekolah terbabit memfailkan semakan tersebut atas alasan antara lainnya keputusan kerajaan untuk tidak memperbaharui pajakan berkenaan melanggar hak kebebasan asasi dan hak untuk mendapat pendidikan.
Sehubungan itu, sekolah terbabit antara lain memohon satu perintah certiorari untuk membatalkan keputusan Pejabat Tanah dan Galian untuk tidak memanjangkan tempoh pajakan.
Bagaimanapun, pada 22 April lalu, kerajaan bersetuju tempoh pegangan pajakan tanah tapak sekolah itu yang akan tamat pada 6 September 2021 dilanjutkan untuk tempoh 60 tahun. – K! ONLINE


LV dikecam kaut untung guna budaya Palestin
Oleh KOSMO!

3 Jun 2021, 8:00 pm
PARIS – Jenama mewah Perancis, Louis Vuitton (LV) menerima kecaman apabila memperkenalkan skarf terbaharu keluarannya yang diinspirasikan daripada selendang tradisional rakyat Palestin, Keffiyeh, lapor akhbar The Independent UK, semalam.
Skarf berharga AS$705 (RM2,906)  itu dimuat naik di platform beli-belah rasmi LV yang menggambarkannya sebagai aksesori pakaian diilhamkan daripada corak Keffeiyeh klasik dan diserlahkan dengan gaya signatur jenama berkenaan.
“Teknik tenunan kain jenis jacquard digunakan untuk membuat corak monogram yang rumit dengan kapas, bulu dan sutera.
“Aksesori yang lembut dan ringan untuk si pemakai yang menggemari gaya santai, namun mewah, ” tulis keterangan produk.
LV dituduh mengeksploitasi pakaian tradisional rakyat Palestin tanpa memberi sebarang kredit kepada masyarakat itu. – Laman web rasmi Louis Vuitton
Bagaimanapun, penjualan skarf itu menerima kritikan orang ramai yang menganggap LV sengaja mengambil kesempatan ke atas isu semasa di Palestin dan mengaut keuntungan daripadanya.
Jenama itu juga dikatakan gagal menyatakan  bahawa Keffiyeh adalah simbol nasionalisme Palestin.

“Ini satu tindakan yang kurang ajar apabila jenama tersohor menjual budaya Palestin dengan harga tidak munasabah dan langsung tidak mengakui asal usul skarf ini,” tulis seorang pengguna media sosial di Twitter.
“LV sepatutnya memberi penghargaan pada budaya Palestin yang ditiru atau boleh mengagihkan sumbangan jualan kepada penduduk Palestin yang memerlukan,” kata seorang lagi netizen.
Terdahulu, LV pernah mengeluarkan kenyataan bahawa pendirian syarikat itu dalam politik adalah neutral dan tidak menyokong mana-mana pihak. – Agensi


Tiga kematian kanak-kanak setakat Mei lalu
Oleh SITI A'ISYAH SUKAIMI

3 Jun 2021, 8:14 pm
PUTRAJAYA – Tiga kematian Covid-19 direkodkan melibatkan kanak-kanak bawah usia lima tahun dalam tempoh lebih singkat iaitu lima bulan pertama tahun ini.
Ketua Pengarah Kesihatan, Tan Sri Dr. Noor Hisham Abdullah berkata, berdasarkan data kes kematian melibatkan golongan tersebut, sebanyak tiga kes kematian Covid-19 dilaporkan sepanjang tahun lepas.
Menurutnya, selain itu, kes kanak-kanak yang memerlukan rawatan di Unit Rawatan Rapi (ICU) juga menunjukkan peningkatan ketara.
“Pada tahun lepas, jumlah keseluruhan kes pediatrik yang menerima rawatan di ICU adalah sebanyak lapan kes iaitu enam daripadanya berumur bawah lima tahun.
“Bagi tahun ini sehingga Mei, sebanyak 27 kes memerlukan rawatan di ICU dan 19 kes daripadanya adalah kanak-kanak berumur bawah lima tahun,” katanya dalam satu kenyataan akhbar di sini hari ini.
Justeru, Noor Hisham berkata, dengan segala maklumat yang diberikan, Kementerian Kesihatan berharap semua pihak terutamanya ibu bapa dan penjaga dapat memainkan peranan penting bagi melindungi mereka yang mempunyai imuniti rendah seperti bayi dan kanak-kanak agar terhindar daripada virus Covid-19.

“Binalah persekitaran yang selamat bagi mereka dengan mematuhi sepenuhnya prosedur operasi standard (SOP) sedia ada dan segeralah dapatkan vaksin bagi golongan dewasa yang layak,” ujarnya. -K!ONLINE


Projek pertanian punca pencemaran sungai diarah berhenti
Oleh MOHAMAD HAFIZI BIN MOHD SAID

3 Jun 2021, 8:09 pm
IPOH – Sebuah syarikat pemaju diarah menghentikan operasi dan kerja tanah membabitkan projek pertanian di Sungai Raia di sini berkuat kuasa serta-merta ekoran menjadi punca pencemaran sungai di kawasan tersebut.
Pengerusi Jawatankuasa Kesihatan dan Alam Sekitar negeri, Mohd. Akmal Kamarudin berkata, arahan dikeluarkan Jabatan Alam Sekitar (JAS) Perak semasa pemeriksaan dalam Ops Bersepadu.
Katanya, projek pertanian tersebut beroperasi dengan keluasan kira-kira 247 ekar tanpa kelulusan Penilaian Impak Alam Sekitar (EIA).
“Syarikat pemaju tersebut dikenakan tindakan di bawah Seksyen 34AA, Akta Kualiti Alam Sekeliling 1974 yang mengarahkan apa-apa kerja tanah perlu dihentikan serta-merta.
“Ops Bersepadu tersebut melibatkan tujuh orang penguatkuasa JAS Perak diketuai Pengarahnya, Rosli Zul bersama Perbadanan Pembangunan Pertanian Negeri Perak,” ujarnya di sini hari ini.
Pemeriksaan turut melibatkan petugas daripada Jabatan Pengairan dan Saliran (JPS) Perak, JPS Daerah Kinta, Jabatan Perhutanan Perak, [email protected] serta Pejabat Daerah dan Tanah Kinta, Batu Gajah dan perunding projek pertanian tersebut.

Operasi serbuan ini dilakukan mengikut prosedur operasi standard (SOP) Majlis Keselamatan Negara dan Kementerian Kesihatan. – K! ONLINE


Klip video di Facebook ‘Kepong Community’ disahkan palsu
3 Jun 2021, 7:18 pm
PETALING JAYA – Polis mengesahkan klip video yang tular di laman sosial Facebook ‘Kepong Community’ sejak Rabu lalu sebagai palsu.
Terdahulu, klip video berdurasi 35 saat itu mendakwa sesiapa yang keluar rumah selepas pukul 6 petang akan ditangkap, kecuali mereka yang mempunyai urusan di klinik, hospital atau urusan kecemasan.
Dakwa klip video itu lagi, mereka yang keluar rumah selepas pukul 6 petang untuk membeli makanan akan ditangkap atas arahan Ketua Polis Negara.
Ketua Polis Daerah Sentul, Asisten Komisioner Beh Eng Lai berkata, amaran dalam klip video tersebut adalah palsu.
“Orang ramai dibenarkan keluar rumah untuk membeli makanan dan keperluan asas pada waktu kedai-kedai tersebut beroperasi sehingga pukul 8 malam.
“Ia sebagaimana termaktub dalam prosedur operasi standard (SOP) Perintah Kawalan Pergerakan (PKP) bertarikh 1 Jun lalu,” ujarnya dalam kenyataan hari ini.

Jelas beliau, polis sedang menjalankan siasatan berhubung perkara itu dan kertas siasatan juga telah dibuka.
“Orang ramai diingatkan supaya tidak menularkan sebarang berita palsu atau fakta yang belum disahkan sahih dengan pihak berkuasa.
“Sesiapa yang berniat menularkan berita tidak benar berkaitan Covid-19 untuk menyebabkan ketakutan dan kebimbangan kepada orang awam adalah melakukan sesuatu kesalahan di bawah Seksyen 4(1) Ordinan Darurat (Kuasa-Kuasa Perlu) (No. 2) 2021 dan Seksyen 233 Akta Komunikasi dan Multimedia 1998,” ujarnya. – K! ONLINE


5 kawasan dikenakan PKPD
Oleh LUQMAN RIDHWAN MOHAMED NOR

3 Jun 2021, 7:07 pm
PETALING JAYA – Sebanyak lima kawasan dikenakan Perintah Kawalan Pergerakan Diperketatkan (PKPD) bermula 5 hingga 18 Jun hadapan.
Menteri Kanan (Keselamatan), Datuk Seri Ismail Sabri Yaakob berkata, kawasan berkenaan ialah Rumah Panjang Sigah anak Lak, Sungai Baoh Burak, Dalat, Mukah, Sarawak; Kampung Pengaraban, Kudat dan Kampung Sugud, Penampang, Sabah.
Dua lagi kawasan, menurut beliau ialah di Tawau, Sabah dan Ladang Chin Teck, Muadzam Shah, Rompin, Pahang.
“Kementerian Kesihatan (KKM) hari ini melaporkan situasi semasa kes COVID-19 melibatkan Rumah Panjang Sigah anak Lak, Sungai Baoh Burak, Dalat, Mukah, Sarawak.
“Berlaku peningkatan kes positif di lokaliti ini apabila sebanyak 37 kes telah direkodkan hasil daripada 87 ujian saringan yang dilakukan oleh
KKM dengan kadar positiviti 42.53 peratus,” katanya dalam satu kenyataan hari ini.
Mengenai PKPD Kampung Pengaraban, Kudat pula, Ismail Sabri berkata, sehingga kini, KKM telah melakukan 24 ujian saringan dan daripada jumlah itu, lapan kes positif telah direkodkan dengan kadar positiviti sebanyak 33.33 peratus.

Mengulas tentang PKPD Kampung Sugud, Penampang, beliau memaklumkan, sehingga kini, KKM telah melakukan 29 ujian saringan dan 12
daripadanya disahkan positif Covid-19.
“KKM mengesahkan berlaku peningkatan kes yang amat ketara dalam masa yang singkat dengan kadar kebolehjangkitan yang tinggi di lokaliti tersebut,” katanya.
Sementara itu, ujar beliau, PKPD di Tawau melibatkan empat lokaliti iaitu Taman Milenium, Taman Wawasan, Kawasan Semarak dan Kampung Jawa Kongsi 10.
“Sehingga kini, KKM telah merekodkan 96 kes positif iaitu 16 kes di Taman Milenium, Taman Wawasan (13), Kawasan Semarak (55) dan Kampung Jawa Kongsi 10 (12),” katanya.
Menurut Ismail Sabri, bagi PKPD Ladang Chin Teck, KKM mendapati berlaku peningkatan kes mendadak dalam masa seminggu iaitu 12 kes positif telah dikesan hasil daripada 223 ujian disaring. – K! ONLINE


Vietnam minta derma rakyat untuk dana vaksin lebih RM4 bilion
Oleh KOSMO!

3 Jun 2021, 6:44 pm
HANOI – Vietnam meminta rakyatnya mendermakan wang yang boleh digunakan untuk membeli, mengimport, melakukan penyelidikan dan menghasilkan vaksin Covid-19, lapor portal berita Sky News semalam.
Negara itu kini dilanda wabak koronavirus terbesar setakat ini dengan 60 peratus jangkitan direkodkan sejak sebulan lalu.
Pemerintah telah menghantar mesej teks kepada orang ramai untuk meminta sumbangan kewangan bagi memenuhi dana khas program vaksinasi negara.
Dana itu memerlukan wang sebanyak £777 juta (RM4.4 bilion). Permintaan tersebut dibuat selepas Rusia bersetuju membekalkan 20 juta dos vaksin Sputnik V kepada Vietnam pada tahun ini.
“Vietnam sedang cuba mendapatkan akses kepada sumber vaksin Covid-19 untuk mempercepatkan program vaksinasinya seberapa awal yang boleh,” kata Menteri Kesihatan, Nguyen Thanh Long dalam satu kenyataan.
Vietnam meluluskan vaksin Rusia itu pada Mac lalu tetapi cuba mendapatkan vaksin itu secepat mungkin selepas berdepan wabak terbesar setakat ini.

Presiden Nguyen Xuan Phuc telah menghantar sepucuk surat kepada rakan sejawatnya di Rusia,  Vladimir Putin untuk meminta bantuan dalam menghadapi koronavirus selepas membuat permintaan serupa kepada Presiden Amerika Syarikat, Joe Biden.
Media Vietnam melaporkan pada bulan lalu bahawa sebuah pusat penyelidikan di bawah kementerian kesihatan sedang dalam perbincangan untuk menghasilkan vaksin Sputnik V di dalam negara.
Thanh Long berkata, syarikat milik pemerintah, Vabiotech akan mula membungkuskan vaksin Rusia itu bermula Julai ini dengan kapasiti bulanan sebanyak lima juta dos.
Katanya, Vietnam semakin hampir mencapai sasaran untuk membeli 150 juta dos vaksin tahun ini untuk memberikan pelalian kepada 75 peratus daripada 98 juta penduduknya.
Negara komunis itu menerima penghantaran hampir 2.9 juta dos vaksin Covid-19 setakat ini dengan kebanyakannya vaksin AstraZeneca, manakala kira-kira satu juta suntikan pelalian telah diberikan. – Agensi


Hujan lebat mungkin punca air keruh di Lata Y
Oleh YATIMIN ABDULLAH

3 Jun 2021, 6:39 pm
KUALA KRAI – Hujan lebat yang melanda kawasan Lata Y, Sungai Rek di sini sejak beberapa hari lalu berkemungkinan menjadi punca air di kawasan itu bertukar keruh seperti yang tular di media sosial.
Pengarah Jabatan Perhutanan Negeri Kelantan (JPNK), Abdul Khalim Abu Samah berkata, keadaan air keruh di situ kebiasaannya akan kembali pulih seperti sedia kala apabila cuaca semakin baik.
Katanya, hal ini kerana keadaan di kawasan itu yang sensitif atau air yang mudah tercemar akibat aktiviti perhutanan sekaligus menjejaskan tempat itu peranan sebagai kawasan tadahan air.
“Kita bercadang mewartakan kawasan di Hutan Simpan Sungai Rek, sebagai kawasan tadahan air. Perkara ini telah dibincangkan dengan Menteri Besar Kelantan Datuk Ahmad Yakob termasuk pegawai-pegawai JPNK bagi mencari solusi terbaik mengatasi masalah tersebut.
“Kedudukan Lata Y ini adalah dalam tanah kerajaan dan sejak dari 2013. Kawasan itu telah mempunyai kelulusan untuk dijadikan kawasan ladang getah (TLC) dan kelulusan Kajian Impak Alam Sekitar (EIA).
“Berdasarkan semakan, pelesen atau syarikat telah memenuhi semua syarat-syarat EIA. Pelesen turut mengikut piawaian zon penampan iaitu ada 50 meter penjarakan dari tepi sungai, malah iniasitif pelesen itu sendiri menambah satu rantai (10 meter) lagi dari zon itu,” ujarnya. – K! ONLINE


Pembukaan sektor ekonomi ketika ‘lockdown’ cegah kegagalan rantaian bekalan
Oleh MOHD. HUSNI MOHD. NOOR

3 Jun 2021, 6:49 pm
PUTRAJAYA – Kementerian Kewangan (MOF) menjelaskan pembukaan berterusan beberapa sektor ekonomi ketika ini adalah penting bagi mencegah kegagalan rantaian bekalan khususnya membabitkan produk dan perkhidmatan perlu.
Menterinya, Tengku Datuk Seri Zafrul Tengku Abdul Aziz berkata, beliau menyedari ada keperluan untuk mengawal pandemik Covid-19 secara efisien namun, pada masa sama terdapat juga keperluan untuk mencegah gangguan terhadap rantaian bekalan itu.
Beliau berkata, berasaskan pengajaran daripada Perintah Kawalan Pergerakan 1.0 (PKP 1.0) lalu, kerajaan juga akan membenarkan rantaian nilai barang-barang keperluan seperti pembungkusan dan pelabelan untuk beroperasi.
“Sektor ekonomi yang strategik seperti industri aeroangkasa, minyak dan gas, pembuatan serta elektrikal dan elektronik (E&E) juga dibenarkan beroperasi ketika ini.
“Sektor E&E, sebagai contoh, menghasilkan ribuan komponen yang membolehkan operasi berterusan infrastruktur kritikal di seluruh dunia, antara lain peralatan penjagaan kesihatan dan perubatan, sistem bekalan air dan grid tenaga serta rangkaian pengangkutan dan telekomunikasi,” katanya.
Beliau berkata demikian menerusi Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-55, hari ini.-K!ONLINE


Kerajaan nafi abaikan golongan M40 – Tengku Zafrul
Oleh MOHD. HUSNI MOHD. NOOR

3 Jun 2021, 6:31 pm
PUTRAJAYA – Kerajaan tidak pernah mengabaikan golongan M40 sebaliknya pelbagai insentif dan bantuan disediakan kepada kumpulan itu menerusi pakej rangsangan ekonomi yang diumumkan sebelum ini.
Menteri Kewangan, Tengku Datuk Seri Zafrul Tengku Abdul Aziz berkata, semua golongan rakyat sentiasa diberikan perhatian sewajarnya oleh pihak kerajaan.
Beliau berkata, jika diperhatikan, bermula daripada Belanjawan 2021, seterusnya pakej bantuan PERMAI, PEMERKASA sehinggalah kepada PEMERKASA Tambahan, pelbagai bantuan telah disalurkan kepada golongan M40.
“Antaranya, program subsidi upah, moratorium dan pengurangan ansuran pinjaman, penurunan kadar cukai pendapatan sebanyak sebanyak satu peratus dan Sistem Insuran Pekerjaan Prihatin.
“Benarkah bantuan kerajaan hanya ditumpukan kepada golongan B40 manakala golongan M40 sentiasa diabaikan? Tidak benar,” katanya.
Beliau berkata demikian menerusi Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-55, hari ini.- K! ONLINE


Tak gentar berdebat dengan si bodoh – Catriona Ross
Oleh HANISAH SELAMAT

3 Jun 2021, 6:48 pm
PETALING JAYA – Enggan melayan provokasi Suhaimi Saad, Catriona Ross menganggap tidak keperluan untuknya berdebat dengan individu yang melihat bumi ini datar kerana hanya akan menjadi kerja sia-sia.
Katanya, tindakan balas lelaki yang tidak dikenali itu langsung tidak menggoyahkan semangatnya untuk menyebarkan perkara positif sebagai peringatan kepada semua bagi memutuskan rantaian Covid-19.
“Memang saya tidak tahu siapa dia atau isu dia membidas saya dalam laman sosial semata-mata saya menegur sikap sekelompok masyarakat yang degil hinggalah ada rakan memaklumkan perkara itu.
“Selepas itu, baru saya tahu individu berkenaan adalah lelaki yang tidak percaya bahawa bumi ini bulat dan antivaksin, jadi saya langsung tak ambil hati atau terkesan dengan kata-kata yang dihamburkannya.
“Saya teringat mengenai nasihat Imam Asy-Syafi’i supaya jangan berdebat dengan orang yang bodoh kerana mereka itu tidak pernah mahu untuk faham landasan ilmu.
“Masyarakat sendiri pun tahu kepercayaan dia bagaimana. Jadi lebih baik saya abaikan saja kerana kalau dilayan kita tak ke mana. Saya tak gentar dengan manusia begitu,” katanya kepada Kosmo! Online.

Semalam bekas anggota Inteam itu muat naik video menyelar kenyataan aktres terbabit terhadap mereka yang tetap berdegil melanggar Prosedur Operasi Standard (SOP) apabila berpusu-pusu pulang ke kampung sebaik ‘total lockdown’ diumumkan.
Pada masa sama, bintang drama Pujaan Hati itu berharap orang ramai mengambil peluang mendapatkan vaksin sekali gus tidak mudah terpengaruh dengan dakyah yang diperjuangkan anti vaksin.
Kata Catriona lagi, golongan sebegini wajar dikenakan tindakan undang-undang kerana menghasut orang lain supaya mengikut jejak mereka, memomokkan dengan kisah palsu serta menyebarkan perkara tidak benar mengenai vaksin. – K! ONLINE


103 kes kematian
Oleh SITI A'ISYAH SUKAIMI

3 Jun 2021, 6:42 pm
PUTRAJAYA – Angka kes kematian kekal merekodkan tiga digit dengan 103 kes hari ini, menjadikan jumlah kes kematian Covid-19 kini mencecah 3,096 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula mencatatkan 8,209 kes termasuk 64 kes import dengan jumlah kumulatif kes positif sebanyak 595,374 kes.
“Pesakit yang dirawat dan diasingkan juga terus meningkat dengan 83,331 kes hari ini.
“Ia termasuk 880 kes positif sedang dirawat di Unit Rawatan Rapi dan 446 kes memerlukan bantuan pernafasan,” katanya pada ciapan Twitter beliau di sini hari ini.
Ujarnya lagi, kes sembuh merekodkan sebanyak 7,049 kes hari ini dengan jumlah keseluruhan kes sembuh sepenuhnya daripada Covid-19 sebanyak 508,947 kes. -K!ONLINE


Hampir 1,000 ditahan ingkar SOP PKP
Oleh LUQMAN RIDHWAN MOHAMED NOR

3 Jun 2021, 7:03 pm
PETALING JAYA – Seramai 987 individu ditahan Polis Diraja Malaysia (PDRM) semalam kerana ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 939 individu dikompaun, 47 direman manakala
seorang lagi dijamin.
“Antara kesalahan direkodkan ialah tidak memakai pelitup muka sebanyak 218 kes, rentas negeri atau daerah tanpa kebenaran serta makan di premis (196) dan gagal merekod butiran diri atau daftar masuk premis (135).
“Kesalahan lain ialah membawa penumpang berlebihan (127), tiada penjarakan fizikal (125), tidak patuh arahan kawalan pergerakan (68), aktiviti pusat hiburan (35), premis gagal patuhi arahan (12) dan lain-lain (71),” katanya dalam satu kenyataan hari ini.
Ismail Sabri berkata, Ops Benteng dijalankan semalam pula mencatatkan penangkapan 11 pendatang asing tanpa izin (PATI) dan sebuah kenderaan darat dirampas.
“Sebanyak 184 buah bot atau kapal turut dikesan di perairan negara melalui 10 aktiviti penglihatan,” katanya yang turut memberitahu, sebanyak 916 sekatan jalan raya dijalankan semalam. – K! ONLINE


Kapal perang TLDM, Perancis adakan latihan bersama
Oleh ZAKI SALLEH

3 Jun 2021, 6:34 pm
LUMUT- Kapal perang Tentera Laut Diraja Malaysia (TLDM), KD Lekir mengadakan latihan Passage Exercise (Passex) bersama Tentera Laut Perancis melibatkan kapal frigat FS Surcouf di sekitar perairan utara Selat Melaka baru-baru ini.
Frigat kelas La Fayatte ini dalam program pelayaran Mission Jeanne D’Arc 2021 dari Perancis menuju ke Jepun dan berlabuh di jeti Awana Porto Malai, Langkawi pada 29 Mei hingga 1 Jun bagi mengisi keperluan logistik sebelum meneruskan pelayaran.
Pejabat Komunikasi Strategik Markas Pemerintahan Armada Barat dalam satu kenyataan memberitahu, Passex merupakan salah satu inisiatif antara kedua-dua pasukan bagi mengeratkan hubungan diplomatik antara negara serta kebolehupayaan bersama.
Menurut kenyataan tersebut, latihan ini untuk menguji dan memastikan kedua-dua kapal mampu berkomunikasi serta bekerjasama dengan baik di laut.
“Beberapa jenis latihan telah dilaksanakan iaitu penembakan sasaran permukaan, RAS Approach OOW Manoeuvre sebagai pelengkap latihan.
“Latihan Sail Pass and Breakaway turut dilakukan iaitu FS Surcouf melaksanakan Sail Pass di lambung sebelah kanan KD Lekir sebelum latihan Passex tersebut selesai,” ujar kenyataan tersebut.

Secara keseluruhan, semua latihan yang dirancang telah dilaksanakan dengan jayanya dan selamat, mencapai objektif serta dapat menguji kemampuan aset TLDM dalam beroperasi bersama aset-aset dari negara lain. – K! ONLINE


Suspek diberkas selepas aksi kejar mengejar 20 minit
3 Jun 2021, 7:01 pm
PETALING JAYA – Aksi kejar mengejar hampir 20 minit antara kenderaan yang dipandu seorang lelaki dan polis berakhir apabila suspek berjaya diberkas di hadapan sebuah bank di Pekan Lama Petaling Jaya, di sini malam tadi.
Sebaik berjaya menghalang kenderaan dinaiki suspek, polis mengarahkannya keluar menyerah diri, bagaimanapun suspek enggan sebaliknya mengunci pintu dari dalam.
Berikutan itu, polis terpaksa memecahkan cermin tingkap kereta untuk memberkas suspek yang berusia 34 tahun.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, sebelum insiden kejar mengejar berlaku, sepasukan anggota polis dari Cawangan Kereta Peronda (MPV) membuat penugasan ‘snapcheck’ di Jalan 18/16B pada pukul 6.40 petang.
“Anggota polis kemudiannya menahan kereta Proton Saga dipandu suspek dan ketika mahu membuat pemeriksaan, suspek bertindak memecut kereta hingga nyaris melanggar orang awam yang berada di lokasi.
“Polis segera mengejar kereta suspek kira-kira 20 minit sebelum berjaya memberkasnya dan pemeriksaan di dalam kereta turut menemui satu tiub straw disyaki dadah jenis heroin seberat 0.30 gram,” ujarnya dalam kenyataan hari ini.

Menurutnya, ketika proses tangkapan, dua anggota polis turut cedera ringan di tangan kiri dan menerima rawatan susulan di Pusat Perubatan Universiti Malaya (PPUM).
Jelas beliau, ujian saringan air kencing yang dijalankan mendapati suspek positif dadah jenis morfin.
“Semakan mendapati suspek mempunyai dua rekod jenayah serta lapan rekod dadah dan suspek direman tiga hari untuk siasatan mengikut Seksyen 12 (2) Akta Dadah Berbahaya 1952 dan Seksyen 186 Kanun Keseksaan,” ujarnya.
Terdahulu, tular beberapa video memaparkan suspek memandu dalam keadaan berbahaya dan nyaris merempuh orang awam ketika aksi kejar mengejar antara suspek dan kenderaan polis di Taman Medan, di sini. – K! ONLINE


MCMC kesan penurunan peratus kualiti perkhidmatan kurier
Oleh SUBKHI SUDARJI

3 Jun 2021, 6:14 pm
PUTRAJAYA – Suruhanjaya Komunikasi dan Multimedia Malaysia (MCMC) mengesan penurunan kualiti perkhidmatan kurier yang ketara bagi tempoh penghujung 2019 sehingga 2020.
Menteri Komunikasi dan Multimedia (KKMM), Datuk Saifuddin Abdullah berkata, sebahagian besar atau 86 peratus aduan pengguna yang diterima ialah layanan buruk selain kelewatan penghantaran serta kehilangan barang.
“Purata tempoh penghantaran meningkat daripada 2.1 hari kepada 4.6 hari. Tambah mengejutkan, kadar keuntungan syarikat-syarikat kurier telah merosot walaupun penghantaran bertambah.
“Keadaan ini menunjukkan perkembangan yang tidak sihat dan memerlukan satu anjakan yang menyeluruh,” katanya pada sidang akhbar secara maya prestasi pos dan kurier di sini hari ini.
Saifuddin berkata, bagi memastikan industri kurier memberikan perkhidmatan kelas pertama kepada pengguna, pelan tindakan Makmal Industri Pos dan Kurier Negara (NPCIL) diperkenalkan.
Menurutnya, NPCIL amat penting bagi pelaksanaan pelan pembangunan ekonomi digital yang berdasarkan kepada pencapaian empat matlamat yang diringkaskan sebagai 4R iaitu reliability (boleh dipercayai), reach (liputan), relevance (relevan) dan resilient (daya tahan).

Matlamat 4R itu, kata Saifuddin akan menyumbang kepada aspirasi nasional industri kurier iaitu menyediakan perkhidmatan kelas pertama kepada pengguna, memperkemaskan integrasi sistem penyampaian hiliran dan memberikan pengalaman pengguna yang memuaskan.
“Pelaksanaan pelan tindakan ini yang diberi nama Pelan Accelerator Kurier Negara akan melihat beberapa perkara antaranya pengenalan lebih banyak Pusat Pungutan dan Serahan bebas
“Selain itu ialah perkongsian aset antara syarikat kurier, rombakan syarat lesen operasi, kenderaan penghantaran yang lebih ekonomi, pemakluman dan pematuhan kepada piagam tempoh penghantaran serta penawaran insuran dan mengadakan perkhidmatan premium,” katanya. – K! ONLINE


Hanya 21.86 peratus permohonan syarikat  beroperasi diluluskan
Oleh NOR IDAYU BOSRO

3 Jun 2021, 5:27 pm
PUTRAJAYA – Sebanyak 586, 308 syarikat dengan sejumlah 10.2 juta tenaga kerja mendaftar di bawah Covid-19 Intelligent Management System (CIMS) 3.0 yang ditadbir oleh Kementerian Perdagangan Antarabangsa dan Industri (MITI) setakat 7.30 pagi tadi.
Menteri Perdagangan Antarabangsa dan Industri, Datuk Seri Mohamed Azmin Ali berkata, daripada jumlah tersebut, hanya 21.86 peratus atau 128,150 syarikat melibatkan 1.57 juta pekerja memperoleh kelulusan untuk beroperasi semasa Perintah Kawalan Pergerakan (PKP) 3.0 dengan pematuhan ketat kepada Prosedur Operasi Standard (SOP) baharu.
“Surat kelulusan beroperasi bukan sahaja dikeluarkan oleh MITI setelah mendapat pengesahan daripada kementerian-kementerian yang menggunakan CIMS 3.0, tetapi ada juga yang dikeluarkan oleh kementerian lain,” katanya dalam satu kenyataan hari ini.
Mohamed Azmin berkata, kerajaan menyenaraikan 17 senarai perkhidmatan penting yang dibenarkan beroperasi semasa PKP 3.0  dengan kapasiti tenaga kerja dihadkan kepada 60 peratus.
Sektor yang dibenarkan beroperasi oleh Majlis Keselamatan Negara (MKN) meliputi sektor pembuatan; pertanian, perikanan, penternakan, perladangan dan komoditi, pembinaan dan perdagangan pengedaran.
“Ini bermakna pelbagai sektor ekonomi di bawah seliaan Kementerian Perdagangan Dalam Negeri dan Hal Ehwal Pengguna (KPDNHEP), Kementerian Pertanian dan Industri Asas Tani (MAFI), Kementerian Perusahaan Perladangan dan Komoditi (MPIC), Kementerian Kerja Raya (KKR) dibenarkan beroperasi dalam tempoh perlaksanaan PKP 3.0 ini,” katanya.

Beliau turut menjelaskan sektor kimia serta elektrik dan elektronik (E&E) dikategorikan sebagai perkhidmatan penting kerana sektor tersebut berkait rapat dalam memastikan keselamatan dan kesihatan rakyat terjamin. -K! ONLINE


‘Superman’ terpelanting ketika cuba hentikan bas bergerak
Oleh KOSMO!

3 Jun 2021, 6:00 pm
BRASILIA, Brazil – Percubaan seorang pelawak di Brazil untuk meniru aksi adiwira Superman bertukar tragedi apabila dia dilanggar bas dan terpelanting di atas jalan, lapor akhbar Daily Mail semalam.
Luiz Ribeiro de Andrade yang menggelarkan dirinya Superman,  dilanggar oleh sebuah bas di kawasan perbandaran Barra dos Coqueiros ketika cuba menghentikan  bas yang bergerak menggunakan tangannya  baru-baru ini.
Andrade, 35, mengenakan sut klasik Superman berwarna merah dan biru ketika merakam dirinya melakukan aksi  seperti watak hero komik DC itu.
Rakaman tersebut memaparkan dia berjalan ke tengah jalan dengan penuh keyakinan sambil memegang mikrofon ketika sebuah bas menuju ke arahnya.
Situasi bertukar buruk dengan pantas apabila bas tersebut tidak sempat berhenti lalu melanggar Andrade. Dia  tercampak di hadapan kenderaan itu.
– Pelawak itu tercampak di atas jalan apabila bas yang cuba dihentikan melanggarnya. – kale us uperman/Newsflash
Pelawak itu bernasib baik kerana tidak mengalami kecederaan serius, malah masih  boleh bangun dan menyambung rakaman videonya.

“Sekarang baru saya tahu bahawa saya benar-benar lelaki besi,” katanya dalam nada berseloroh ketika ditemu bual oleh stesen televisyen F5 News.
Tambah Andrade, dia sebenarnya tersilap percaturan apabila melintas di hadapan bas lebih awal daripada dirancang.
Rancangan asal sepatutnya akan menampakkan seperti dia menahan kenderaan awam itu dengan tangan apabila ia berhenti.
Dia juga mengatakan bahawa ‘tangan Tuhan’ telah menyelamatkannya daripada  cedera parah dalam aksi itu, sambil menambah dia bernasib baik kerana tidak merasakan apa-apa ketika terpelanting di tengah jalan. – Agensi


Helah makan percuma gagal kerana kunci kereta
Oleh KOSMO!

3 Jun 2021, 5:30 pm
WASHINGTON – Helah sekumpulan wanita di Amerika Syarikat untuk makan percuma gagal apabila mereka terpaksa kembali semula ke premis tersebut kerana tertinggal kunci kereta, lapor portal berita Metro UK kelmarin.
Kumpulan wanita itu enggan menjelaskan bayaran makanan yang dipesan dan  bertindak meninggalkan restoran tersebut.
Dalam kejadian itu yang dirakam dan dimuat naik dalam aplikasi  TikTok dan Twitter, seorang pelayan restoran kemudian meminta keempat-empat wanita tersebut membayar bil makanan mereka.
Mereka turut diperli oleh pengunjung lain ketika kembali ke tempat duduk dan diminta untuk menjelaskan bil masing-masing.
Dalam klip video itu juga, kedengaran seseorang berkata, kumpulan  wanita itu terpaksa kembali ke restoran tersebut selepas salah seorang daripada mereka telah tertinggal kunci kereta.
Keempat-empat mereka kemudian dilihat mengeluarkan dompet untuk membuat pembayaran.

Bagaimanapun, lokasi sebenar kejadian itu tidak dapat dipastikan. -Agensi


Dua lelaki ditahan bawa masuk dadah untuk rakan pesakit Covid-19
Oleh NOR SHAFAWATI YUP

3 Jun 2021, 5:41 pm
PORT DICKSON – Tindakan dua lelaki yang cuba membawa masuk dadah jenis syabu kepada rakannya yang sedang dirawat sebagai pesakit Covid-19 di Pusat Kuarantin dan Rawatan Covid-19 (PKRC) Politeknik Port Dickson di Teluk Kemang di sini memakan diri apabila mereka ditahan polis semalam.
Ketua Polis Daerah Port Dickson, Superitenden Aidi Sham Mohamed berkata, kedua-dua suspek berusia 27 dan 35 tahun itu cuba mengaburi pihak berkuasa dengan membawa masuk dadah jenis syabu dalam bungkusan makanan.
“Dua suspek itu cuba membawa dadah jenis syabu untuk diberikan kepada rakan mereka yang juga pesakit Covid-19 yang dirawat di PKRC Politeknik Port Dickson.
“Hasil pemeriksaan yang dijalankan polis turut merampas satu bungkusan plastik mengandungi ketulan berbentuk kristal disyaki dadah jenis syabu dan satu tiub kaca yang dibalut dengan tisu dipercayai digunakan sebagai alat menghisap dadah,” katanya dalam kenyataan di sini hari ini.
Jelas Aidi Sham, hasil ujian air kencing yang dijalankan juga mendapati kedua-dua suspek yang ditahan positif dadah jenis syabu.
“Justeru, polis Port Dickson bersama agensi berkaitan akan sentiasa meningkatkan kawalan di PKRC Politeknik Port Dickson bagi mengelak sebarang benda atau bahan terlarang masuk dalam kawasan tersebut terutama dadah.

“Polis Diraja Malaysia akan mengambil tindakan sewajarnya berlandaskan undang-undang,” katanya.
Dalam perkembangan lain, Aidi Sham memberitahu, sebanyak 29 kompaun atas pelbagai kesalahan melanggar prosedur operasi standard (SOP) PKP telah dikeluarkan polis Ibu Pejabat Polis Daerah (IPD) Port Dickson pada hari kedua pelaksanaan Perintah Kawalan Pergerakan penuh semalam.
“Kesalahan dilakukan termasuk tidak memakai pelitup muka, tidak mengimbas kod MySejahtera, berkumpul tanpa penjarakan fizikal, membawa penumpang melebihi kapasiti yang dibenarkan dan lain-lain kesalahan,” katanya.-K!ONLINE


Finas buru 38 penerbit culas bayar hutang DKD
Oleh HANISAH SELAMAT

3 Jun 2021, 6:04 pm
PETALING JAYA – Perbadanan Kemajuan Filem Nasional Malaysia (Finas) berjaya mengesan 39 penerima inisiatif Dana Kandungan Digital (DKD) bernilai RM30 juta yang gagal menyiapkan filem dijanjikan sejak 2015.
Pengerusi Finas, Zakaria Abdul Hamid, berkata sebanyak 21 syarikat dan 18 individu sudah memberikan kerjasama dengan bertemu pegawai di perbadanan itu bagi membincangkan tindakan selanjutnya.
“Sebenarnya, pada fasa awal kami memburu 58 penerima dana ini dengan 39 daripadanya datang mengemukakan rancangan, sama ada menyempurnakan projek atau melunaskan hutang.
“Daripada jumlah itu, 19 syarikat dan individu tampil mengemukan perancangan filem mereka selepas Finas mengeluarkan surat tuntutan menyiapkan projek yang dibiayai kerajaan.
ZAKARIA ABDUL HAMID
“Bagi pihak yang gagal menyiapkannya, kita minta bayar semula dana disalurkan supaya dapat digunakan pula oleh penerbit filem lain pada masa akan datang
“Begitu pun kita masih bertolak ansur dan enggan membebankan mereka dengan memberi peluang melunaskan bayaran secara ansuran,” katanya kepada Kosmo!

Katanya, senarai berkenaan membabitkan pembiayaan antara tahun 2015 hingga 2019 dengan hanya 15 saja daripadanya tidak berjumpa pihak Finas untuk mencari penyelesaian.
“Daripada jumlah itu, 11 syarikat menerima notis penamatan dan tuntutan bagi menjelaskan hutang masing-masing manakala
17 penerima lain akan dikenakan tindakan perundangan mikro.
“Empat syarikat pula bakal dikenakan tindakan undang-undang selain satu syarikat dikategorikan di bawah projek bermasalah serta satu lagi syarikat lain diberi surat peringatan,” katanya.
Zakaria berkata, kes membabitkan baki lima syarikat lain kini disiasat Suruhanjaya Pencegahan Rasuah Malaysia (SPRM).
Pada masa sama, Zakaria menegaskan usaha Finas ini menunjukkan pihaknya serius menyelesaikan isu dana terbabit yang disalurkan untuk membantu warga filem, bukannya mengambil insentif itu tanpa sebarang produk dijanjikan.
“Finas sentiasa memantau perkembangan setiap penerima dana sekali gus akan mengejar mereka yang culas daripada melaksanakan tanggungjawab.
FFM31 dijangka akan berlangsung pada Oktober nanti dengan konsep penganjuran patuh SOP.
Sementara itu, Zakaria turut mengumumkan penganjuran Festival Filem Malaysia (FFM) Ke-31 yang dijangka diadakan pada Oktober ini selepas tertangguh tahun lalu berikutan penularan pandemik Covid-19.k
Katanya, kaedah penganjuran majlis anugerah untuk menghargai sumbangan warga perfileman tanah air itu akan diadakan mengikut norma baharu bersandarkan situasi semasa.
“Ini baru cadangan awal. Setakat ini kita belum memutuskan sama ada mengendalikannya secara langsung pada malam kemuncak dengan kapasiti 150 penonton saja atau hanya menerusi virtual.
“Apa pun paling penting kita tengok dulu keadaan pandemik semasa selain menunggu perkembangan lanjut memandangkan penularan ini bukan sesuatu yang boleh dipandang ringan.
“Ikut perancangan FFM31 dibahagikan kepada dua sesi iaitu kategori utama untuk siaran langsung, manakala kategori bukan utama dirakamkan dengan masih mengekalkan Prosedur Operasi Standard (SOP).
“Biar apa kaedah, kita mahu penganjuran anugerah tahunan ini diingati sebagai wadah penghargaan kepada seluruh penggiat industri sekali gus suntikan semangat untuk terus berjuang,” katanya kepada Kosmo!
Terdahulu, FFM31 sepatutnya dijadualkan berlangsung pada 18 April tahun lalu bertemakan Inspirasi Senimaku: Tanpa Sempadan.
Dalam edisi berkenaan, sebanyak 67 filem terbitan 2019 dipertandingkan membabitkan 28 kategori dengan 12 daripadanya akan diumumkan pada malam kemuncak. – K! ONLINE


ADUN sumbang 30 peratus gaji ke tabung Covid-19 Pulau Pinang
Oleh SAFINA RAMLI

3 Jun 2021, 5:47 pm
GEORGE TOWN – Seramai 29 Ahli Dewan Undangan Negeri (ADUN) dari semua parti di negeri ini bersetuju menyumbangkan 30 peratus gaji bulan ini kepada Tabung Covid-19 Pulau Pinang.
Selain itu, Speaker Dewan Undangan Negeri (DUN) Pulau Pinang, Datuk Law Choo Kiang pula akan menyumbang satu bulan gaji bulan ini ke dalam tabung berkenaan.
Perkara itu dimaklumkan menerusi satu kenyataan bersama antara Choo Kiang dan kesemua ADUN berkenaan.
Menurut kenyataan tersebut, Speaker DUN serta kesemua ADUN itu berharap sumbangan tersebut akan digunakan dengan sebaiknya untuk rakyat negeri ini yang terpaksa berhadapan dengan Perintah Kawalan Pergerakan (PKP).
“Ini adalah sumbangan kali kedua selepas sumbangan 30 peratus gaji yang telah dibuat pada tahun 2020,” kata kenyataan itu di sini hari ini.
Semalam, Ketua Menteri, Chow Kon Yeow berkata, kesemua Exco kerajaan negeri Pulau Pinang akan menyumbang gaji mereka bagi bulan ini kepada Tabung Covid-19 Pulau Pinang. – K! ONLINE


Jenazah tiga beradik lemas selamat dikebumikan
Oleh IVAN AMIRUL

3 Jun 2021, 5:36 pm
PUTATAN – Jenazah tiga beradik lemas bersama sepupu dalam kejadian di Pantai Gorongon berhampiran Kampung Contoh, Putatan selamat dikebumikan di Tanah Perkuburan Orang-orang Islam Kampung Contoh kira-kira pukul 3 petang tadi.
Tiga beradik yang dikenali sebagai Korais Amit, 8, Noraini Amit, 13, Rafidah Amit,14, serta sepupu mereka Galang Naim,17 dikebumikan dalam dua liang lahat mengikut jantina selepas dimandikan dan disembahyangkan di Masjid As-Salam Kg Contoh, Petagas.
Acara pengebumian hanya dihadiri keluarga terdekat bagi mematuhi prosedur operasi standard (SOP) Perintah Kawalan Pergerakan (PKP) 3.0.
Sementara itu, ibu kepada salah seorang mangsa, Awalah Antulah, 51, berkata, dia walaupun sedih atas pemergian anaknya namun dia tetap reda dengan ketentuan Allah.
“Memang berat rasa hati untuk terima kehilangan anak namun saya mesti menerimanya kerana ini adalah ketentuan Allah SWT.
“Noraini atau Bibi seorang anak yang patuh dan mendengar cakap orang tua selain begitu penyayang serta peramah dengan jiran tetangga.

“Kehilangan Bibi pasti akan dirasai seluruh keluarga kami” katanya ketika ditemui selepas majlis pengkebumian hari ini.
Awalah adalah ibu tiri kepada dua lagi adik-beradik Noraini iaitu Korais dan Rafidah.
Terdahulu, semua mangsa ditemui lemas selepas mandi di Pantai Gorongon berhampiran Kampung Contoh, Putatan petang Selasa lalu.
Mangsa pertama Norain Amit, 13, ditemui pada pukul 8.20 malam sebelum mangsa kedua, Rafidah Amit, 14, berjaya dinaikkan kira-kira 40 minit selepas itu.
Dua lagi mangsa, Galang Naim,17, dan Korais Amit, 8, ditemui kira-kira pukul 9.30 malam di lokasi tidak jauh dari tempat mereka dihanyutkan. – K! ONLINE


Mona Allen promosikan bisnes peniaga kecil secara percuma
3 Jun 2021, 6:20 pm
PETALING JAYA – Prihatin dengan nasib peniaga kecil yang terjejas akibat pelaksanaan Perintah Kawalan Pergerakan (PKP) 3.0, pelakon Mona Allen tampil ke depan melakukan inisiatif membantu golongan tersebut menggunakan media sosialnya.
Mona dalam Instagramnya berkata, dia membuka ruang kepada peniaga kecil yang mahu mempromosikan perniagaan mereka tanpa mengenakan sebarang caj bayaran.
“Salam. Sempena PKP 3.0, untuk peniaga-peniaga kecil atau sesiapa sahaja yang nak berniaga. Nak minta tolong saya muat naik dalam InstaStory, sila mesej saya.
“Tiada bayaran dikenakan. Sama-sama kita membantu sesama sendiri. Sila tag juga bisnes anda. Semoga dimurahkan rezeki, amin,” tulisnya.
Perkongsian isteri kepada pengarah dan pelakon Pekin Ibrahim itu menerima pujian ramai yang menyifatkan dia berhati mulia dan baik kerana sudi membantu orang ramai yang terkesan akibat pandemik ketika ini.
Sejurus hantaran tersebut dimuat naik semalam, ruangan komen dihujani permintaan pengikutnya yang meminta bantuan untuk mempromosikan perniagaan kecil-kecilan yang diusahakan mereka.

Ruangan InstaStory pelakon drama Hati Yang Tersakiti itu juga dipenuhi dengan banyak hantaran ulang siar (repost) berupa promosi bisnes daripada pengguna Instagram.
Terdahulu, pelaksanaan PKP 3.0 yang bermula sejak 31 Mei lalu hanya membenarkan waktu operasi perniagaan dihadkan dari pukul 8 pagi hingga 8 malam. – K! ONLINE


Wanita dikecam kerana tayang koleksi emas
Oleh KOSMO!

3 Jun 2021, 6:08 pm
JAKARTA – Tindakan seorang wanita menayangkan koleksi barang kemasnya yang banyak di media sosial TikTok mendapat kecaman netizen, lapor laman berita Liputan 6 semalam.
Dalam salah satu video berkenaan, pemilik akaun TikTok @raeshamas itu menunjukkan koleksi barang kemas untuk santapan mata pengikutnya. Wanita itu berkata, hobinya ialah mengumpul barang perhiasan mewah itu.
“Maaf ya, saya bukan mahu menunjuk-nunjuk,namun inilah hobi saya. Jika anda tidak suka silakan skip (langkau) sahaja ya,” katanya menerusi satu video yang dimuat naik kelmarin.
Raesha sememangnya  gemar memakai aksesori emas di seluruh badannya dan memberitahu penonton bahawa semua barang kemasnya adalah tulen.
Namun, ramai netizen yang mempersoalkan keaslian koleksi emas Raesha kerana pada video tersebut, emas yang dipegang menghasilkan bunyi seperti tin kosong dan  ada juga yang bimbang dia menjadi sasaran perompak kerana menunjukkan koleksi  emas yang dimiliki.
“Emas 24k tetapi mengapa bunyinya bising. Emas itu bunyinya seperti batu dan bukan seperti besi,” tulis seorang netizen.

“Hati-hati ya, risau nanti ada yang mahu merompak,” tulis seorang lagi netizen.
Video tersebut sehingga kini sudah ditonton lebih 6 juta kali. -Agensi


Bantuan bulanan Muhammad Amirul Alif disambung semula sejak Mac
Oleh ABDUL RAZAK IDRIS

3 Jun 2021, 3:55 pm
KLANG – Jabatan Kebajikan Masyarakat (JKM) telah meluluskan penyambungan semula bantuan bulanan kepada Orang Kelainan Upaya (OKU) yang menghidap pesakit kepala besar, Muhammad Amirul Alif Azemi,15, .
Pengarah JKM Klang, Khairul Akhtar berkata, bantuan penyambungan itu telah diluluskan sejak tiga bulan lalu.
“Bantuan sudah diluluskan mulai Mac 2021,” katanya ringkas kepada Kosmo! menerusi pesanan aplikasi WhatsApp, hari ini.
Kosmo! semalam melaporkan malang menimpa kepada Muhammad Amirul Alif apabila ditamatkan bantuan bulanan JKM kerana didakwa tidak memperbaharui kad OKU miliknya susulan pelaksanaan Perintah Kawalan Pergerakan (PKP) Oktober lalu sehingga kini.
Sementara itu, ibu kepada remaja OKU itu, Siti Fatimah Tapsir, 45, ketika dihubungi bersyukur dengan penyambungan bantuan untuk anaknya itu.
Ujarnya, dia tidak mendapat sebarang surat pemakluman berhubung lanjutan bantuan tersebut sebelum ini selain tidak memeriksa akaun bank sepanjang pelaksanaan PKP.

“Alhamdullillah permohonan untuk penyambungan semula bantuan telah diluluskan. Cuma saya sedang menunggu surat rasmi pemakluman sahaja.
“Saya difahamkan bantuan tersebut hingga Disember tahun ini,” jelasnya. -K!ONLINE


26 premis ditutup langgar SOP PKP
Oleh NORHAYATI YAHAYA

3 Jun 2021, 4:23 pm
KLANG – Sebanyak 26 buah premis di daerah ini diarahkan tutup selepas didapati gagal mematuhi prosedur operasi standard (SOP) fasa Perintah Kawalan Pergerakan (PKP) sejak awal tahun ini.
Yang Dipertua Majlis Perbandaran Klang (MPK) Dr. Ahmad Fadzly Ahmad Tajuddin berkata, penutupan itu hasil pemeriksaan terhadap 2,519 premis termasuk perniagaan, perindustrian dan pembuatan.
Katanya, antara kesalahan SOP dilakukan termasuk gagal mematuhi waktu premis dan penyediaan kod QR aplikasi Mysejahtera serta buku pendaftaran kehadiran pelanggan.
“Pemeriksaan ini bagi mencegah dan mengawal penularan Covid-19 di daerah ini.
“Penutupan premis itu dibuat mengikut Akta Pencegahan dan Pengawal Penyakit Berjangkit 1988 (Akta 342),” katanya kepada pemberita selepas mengetuai operasi Pasar Pagi di Jalan Selampit di sini.
Beliau turut menjelaskan pihaknya juga telah mengenakan sebanyak 186 sitaan, 16 kompaun dan 260 notis sepanjang tempoh tersebut.

Mengulas mengenai operasi tersebut, Ahmad Fazly berkata, sebanyak dua kompaun dikenakan masing-masing kepada penjual kuih dan peniaga restoran nasi ayam kerana berniaga di waktu tidak dibenarkan semasa tempoh PKP.
“Dua tindakan sitaan juga dilaksanakan mengikut Seksyen 46(1)d Akta Jalan Parit Bangunan 1974 meletakkan barang perniagaan di kaki lima premis menyebabkan halangan,” katanya. -K!ONLINE


600 PPV menjelang akhir tahun
Oleh MOHD AZLI ADLAN

3 Jun 2021, 4:40 pm
KUALA TERENGGANU – Kerajaan menyasarkan untuk menambah 243 lagi pusat pemberian vaksin (PPV) di seluruh negara pada masa terdekat dalam usaha mencapai matlamat 80 peratus rakyat menerima suntikan vaksin Covid-19  menjelang akhir tahun ini.
Timbalan Menteri Sains, Teknologi dan Inovasi, Datuk Ahmad Amzad Hashim berkata, ia bertujuan bagi mempercepatkan program Imunisasi Covid-19 Kebangsaan (PICK) bagi membentuk imunisasi kelompok.
Beliau berkata, setakat ini, sebanyak 357 PPV telah dibuka di seluruh negara termasuk tiga berstatus mega iaitu mengendalikan sekurang-kurangnya 8,000 suntikan vaksin sehari.
“Kita menyasar untuk mempunyai 600 PPV kekal di seluruh negara sebelum akhir tahun ini sebagai langkah proaktif meningkatkan kapasiti pemberian vaksin.
“Lebih banyak PPV baharu akan dibina dalam masa terdekat termasuk lima bersaiz mega yang akan mula beroperasi pada 7 Jun ini,” katanya selepas memantau perjalanan PPV Pusat Sains dan Kreativiti Terengganu di sini hari ini.
Ahmad Amzad berkata, lima PPV mega tersebut ialah Pusat Konvensyen Kuala Lumpur, Pusat Konvensyen The Mines, Pusat Konvensyen Setia Alam dan Universiti Teknologi Mara Puncak Alam yang kesemuanya terletak di Lembah Klang.

Dalam perkembangan sama, beliau memberitahu, kerajaan juga akan melakukan pendekatan membuka lebih banyak PPV sementara terutama di kawasan pedalaman.
“Antara cadangan ialah membuka PPV sementara di masjid-masjid di lokasi strategik di seluruh negara,” katanya. – K! ONLINE


Polis tahan suspek dipercayai terbabit kes cabul peserta Unduk Ngadau
Oleh IVAN AMIRUL

3 Jun 2021, 4:13 pm
KOTA KINABALU – Polis hari ini menahan seorang ahli politik Parti Star Sabah ekoran didakwa mencabul salah seorang peserta Unduk Ngadau Pesta Kaamatan 2021.
Lelaki berkenaan ditahan selepas membuat sidang media berhubung dakwaan terbabit di pejabatnya di Asia City kira-kira pukul 1 petang tadi.
Difahamkan, sidang media terbabit dibuat berikutan tindakan mahkamah yang akan diambil ke atas dua individu dan sebuah laman blog dipercayai berkaitan video yang disiarkan menunjukkan beliau berselisih faham dengan pengawal keselamatan serta Jabatan Sukarelawan Malaysia (Rela) di Hongkod Koisaan, Persatuan Kebudayaan Kadazandusun (KDCA) di Penampang bulan lalu.
Pesuruhjaya Polis Sabah, Datuk Hazani Ghazali berkata, suspek sudah ditahan dan dibawa ke Ibu Pejabat Polis Daerah (IPD) Kota Kinabalu untuk tindakan lanjut.
“Kes akan disiasat mengikut Seksyen 354 Kanun Keseksaan kerana mencabul kehormatan.
“Pesalah boleh dijatuhi hukuman penjara sehingga 10 tahun atau denda atau sebat atau mana-mana dua daripada hukuman berkenaan jika sabit kesalahan,” katanya ketika dihubungi hari ini.

Sementara itu, Hazani berkata, pihaknya juga sudah memanggil peserta Unduk Ngadau yang menjadi mangsa untuk diambil keterangannya hari ini.
Menurut Hazani, wanita berusia 20-an berkenaan dipanggil untuk membantu siasatan lanjut berhubung kes terbabit.
Terdahulu, Hazani sebelum ini menegaskan polis akan menjalankan siasatan berhubung laporan polis seorang peserta Unduk Ngadau peringkat negeri yang mendakwa dicabul salah seorang ahli jawatankuasa penganjur pertandingan itu.-K!ONLINE


Tanah adat Orang Asli: Saman Kerajaan Persekutuan terhadap Kelantan dibatal
Oleh NORLIZAH ABAS

3 Jun 2021, 4:03 pm
PUTRAJAYA – Mahkamah Rayuan hari ini membatalkan saman yang dikemukakan oleh Kerajaan Persekutuan terhadap Kerajaan Negeri Kelantan berhubung pertikaian melibatkan isu tanah adat masyarakat Orang Asli suku Temiar di Pos Simpor, Gua Musang.
Panel tiga hakim diketuai oleh Datuk Lau Bee Lan memutuskan demikian secara sebulat suara selepas membenarkan rayuan kerajaan pimpinan Pas selaku perayu untuk membatalkan saman tersebut.
Hakim Bee Lan yang bersidang bersama Datuk P. Ravinthran dan Datuk Mohd. Soffian Abdul Razak berpuas hati bahawa Kerajaan Persekutuan tiada hak di sisi undang-undang (locus standi) untuk bertindak sebagai plaintif ketika membawa kes itu ke mahkamah.
Bagaimanapun, panel tersebut berpendapat, suku kaum itu boleh mengambil tindakan undang-undang bagi pihak mereka, bukan melalui pihak kerajaan.
Dengan keputusan itu, mahkamah turut membenarkan rayuan lima syarikat swasta untuk membatalkan saman berkenaan.
Syarikat-syarikat itu ialah Fleet Precision Sdn. Bhd., Koperasi Kijang Mas Negeri Kelantan Bhd., KPG Maju Enterprise Sdn. Bhd., Ringgit Saksama (M) Sdn. Bhd. dan M7 Plantation Bhd. yang dinamakan sebagai defendan-defendan dalam tuntutan saman itu.

Rayuan itu dibenarkan tanpa kos dalam prosiding yang dijalankan secara dalam talian.
Dengan keputusan itu, kuorum berkenaan mengetepikan keputusan Mahkamah Tinggi Kota Bharu yang menolak permohonan perayu.
Bagaimanapun, Kerajaan Persekutuan mempunyai satu lagi peluang untuk merayu keputusan itu di Mahkamah Persekutuan.
Kerajaan Persekutuan diwakili oleh peguam Datuk Dr. Gurdial Singh Nijar dan G. Ragumaren.
Sementara itu, Khoo Guan Huat, Nik Habri Muhammad dan Joshua Teng mewakili Kerajaan Negeri Kelantan, Pengarah Tanah dan Galian negeri serta Jabatan Perhutanan negeri.
Pada 20 Ogos 2019, Mahkamah Tinggi memutuskan ia mempunyai bidang kuasa mendengar pertikaian di antara kerajaan pusat dan kerajaan negeri kerana ia melibatkan lima buah syarikat swasta.
Kerajaan Persekutuan mengemukakan saman itu selaras dengan kewajipannya dari segi perlembagaan dan fidusiari bagi melindungi kebajikan masyarakat Orang Asli yang telah membantah pencerobohan ke atas tanah adat mereka.
Dalam penyataan tuntutan, Kerajaan Persekutuan mendakwa Kerajaan Negeri Kelantan telah mengeluarkan lesen kepada beberapa syarikat swasta bagi membolehkan mereka menjalankan aktiviti komersial seperti pembalakan dan pembersihan tanah untuk menanam pokok getah dan durian di tanah adat Orang Asli suku Temiar.
Dalam pernyataan tuntutannya, Kerajaan Persekutuan mendakwa tindakan itu merampas sumber dan tanah adat Orang Asli Temiar serta menyebabkan hakisan, pencemaran dan kerosakan besar terhadap ekologi dan lanskap Pos Simpor.
Pada Januari 2019, bekas Peguam Negara Tan Sri Tommy Thomas dilaporkan sebagai berkata buat pertama kalinya sejak negara merdeka, Kerajaan Persekutuan memulakan tindakan perundangan bagi pihak masyarakat Orang Asli untuk memelihara hak mereka di sisi perlembagaan dan perundangan dalam usaha melindungi serta mendorong kesejahteraan dan kemajuan mereka.-K!ONLINE


Cas penuh telefon dalam masa 8 minit
Oleh KOSMO!

3 Jun 2021, 4:41 pm
BEIJING – Syarikat gergasi teknologi China, Xiaomi  memperkenalkan model telefon pintar yang diubah suai dan mampu mencapai tahap pengecasan penuh hanya dalam masa lapan minit, lapor akhbar Metro UK  semalam.
Telefon pintar terbaharu keluaran Xiaomi itu dibekalkan dengan bateri 4,000 mAh yang mempunyai teknologi ‘HyperCharge’ 200W.
Menurut kenyataan Xiaomi, telefon pintar jenama Mi Pro 11 itu  menggunakan  teknologi yang diubah suai untuk mencatat rekod kelajuan terpantas dalam aspek pengecasan  telefon.
Pada masa sama, syarikat itu juga  memiliki teknologi  sistem pengecasan tanpa wayar yang boleh melakukan perkara serupa dalam masa cuma 15 minit.
Bagaimanapun, teknologi ini belum lagi ditawarkan di pasaran komersial. – Agensi


Majikan boleh dikompaun RM50,000 ingkar arahan BDR
Oleh NOR IDAYU BOSRO

3 Jun 2021, 5:12 pm
PUTRAJAYA – Mana-mana syarikat atau premis yang didapati tidak mematuhi arahan bekerja dari rumah (BDR) terkini serta melanggar  prosedur operasi standard (SOP) akan diarahkan tutup serta-merta selama tujuh hari dan dikompaun maksimum RM50,000.
Menteri Sumber Manusia, Datuk Seri M. Saravanan berkata, keputusan itu dibuat berikutan peningkatan ketara jumlah aduan yang diterima melalui aplikasi Working for Workers (WFW) berhubung majikan yang tidak membenarkan pekerja untuk BDR.
Menurutnya, setakat ini, Kementerian Sumber Manusia (KSM) menerima 1,121 aduan berhubung majikan yang tidak membenarkan BDR sejak kategori itu diperkenalkan dalam aplikasi WFW pada 23 Mei lalu.
“Pegawai penguat kuasa Jabatan Tenaga Kerja Semenanjung  Malaysia serta Jabatan Keselamatan dan Kesihatan Pekerjaan telah diberi kuasa mengkompaun di bawah Akta Pencegahan dan Pengawalan Penyakit Berjangkit (Akta 342) berkuat kuasa 1 Jun lalu
“Langkah ini bertujuan untuk melaksanakan aktiviti penguatkuasaan Perintah Kawalan Pergerakan (PKP) 3.0 berhubung keperluan 40 pekerja pekerja sektor swasta untuk BDR,” katanya dalam satu kenyataan di sini hari ini.
Berhubung aduan lain, Saravanan berkata, sejumlah 1,767 aduan diterima di aplikasi WFW melibatkan 16 kategori bagi tempoh 3 Mei sehingga 2 Jun lalu.

Menurutnya, daripada jumlah itu, aduan membabitkan gaji tidak dibayar dan pembayaran gaji lewat adalah sebanyak 260 kes, pembuangan kerja tanpa notis (73 kes), tiada pembayaran lebih masa dan faedah pemberhentian (68 kes) dan lain-lain.
Tambahnya, negeri yang merekodkan paling banyak jumlah aduan sehingga kini adalah Kuala Lumpur dengan 511 kes diikuti Selangor (580 kes), Johor (223 kes), Pulau Pinang (134 kes) dan lain-lain.
“Saya menggesa semua majikan untuk mematuhi dan memberikan kerjasama penuh terutamanya dalam tempoh yang kritikal ini kerana usaha untuk memutuskan rantaian jangkitan Covid-19 memerlukan sokongan semua pihak termasuk majikan dan pekerja,” katanya. -K! ONLINE


Pesawah ditemui mati di bendang
Oleh OTHMAN YAHAYA

3 Jun 2021, 4:08 pm
YAN – Seorang pesawah ditemui sudah tidak bernyawa dalam keadaan tertiarap di kawasan bendang di Kampung Singkir Paya di sini hari ini.
Mangsa, Zainol Ariffin, 59, ditemui penduduk kampung kira-kira pukul 9.05 pagi.
Ketua Polis Daerah Yan, Deputi Superintendan Shahnaz Akhtar Haji berkata, siasatan awal mendapati mangsa yang tinggal di Kampung Belakang Pondok Fauzi, Sungai Yan di sini pergi ke bendang untuk menabur baja.
Katanya, kejadian disedari seorang penduduk Kampung Singkir Paya yang kebetulan melalui kawasan tersebut pada pagi tadi.
“Penduduk itu hairan apabila ternampak motosikal milik mangsa dan baja diletakkan di tepi bendang tetapi lelaki terbabit tidak kelihatan.
“Selepas membuat pencarian, mangsa ditemui dalam keadaan tersembam di kawasan bendang sebelum menghubungi pihak polis,” katanya di sini hari ini.

Shahnaz berkata, mangsa ditemui dalam keadaan lengkap berpakaian serta tiada kesan kecederaan.
“Mayat mangsa dihantar ke Hospital Yan untuk bedah siasat dan kes buat masa ini diklasifikasikan sebagai mati mengejut,” katanya.
Tambahnya, keluarga mangsa memaklumkan lelaki itu pernah beberapa kali mengadu sakit dada dan asma tetapi tetap mahu bekerja di bendang. – K! ONLINE


60 polis terlibat PKPD di Bayan Lepas
Oleh NOOR HASLIZA NUSI

3 Jun 2021, 5:18 pm
BALIK PULAU – Kira-kira 60 anggota polis dari Ibu Pejabat Polis Daerah Barat Daya akan bertugas sepanjang pelaksanaan Perintah Kawalan Pergerakan Diperketakan (PKPD) di Pekan Bayan Lepas di sini yang bermula esok hingga 17 Jun ini.
Ketua Polis Daerah Barat Daya, Superintenden A. Anbalagan berkata, penugasan tersebut akan dilaksanakan di 13 lokaliti di Mukim 12 bermula pukul 12.01 tengah malam ini.
Menurutnya, sebanyak dua sekatan jalan raya akan diadakan secara statik di Jalan Kampung Bukit dan Jalan Dato Ismail Hashim.
“Polis juga akan melakukan pemantauan termasuk di laluan tikus yang menghubungkan kawasan Kampung Bukit menuju ke Mutiara Perdana dan Jalan Dato Ismail Hashim melalui laluan denai.
“Kita sudah mengenalpasti laluan singkat penduduk di kawasan itu dan akan membuat penutupan serta rondaan dari semasa ke semasa di lokasi berkenaan,” katanya kepada Kosmo! di sini hari ini.
Semalam, Menteri Kanan (Keselamatan), Datuk Seri Ismail Sabri Yaakob mengumumkan pelaksanaan PKPD di 13 lokaliti di pekan Bayan Lepas, Mukim 12, Daerah Barat Daya di sini ekoran 83 kes baharu dikesan dalam masa dua minggu menjadikan keseluruhan 250 kes positif setakat ini. – K! ONLINE


Pusat pentadbiran Melaka ditutup seminggu
Oleh KOSMO!

3 Jun 2021, 4:18 pm
Oleh AMRAN MULUP
MELAKA – Pusat pentadbiran kerajaan negeri, Seri Negeri di sini ditutup selama seminggu bagi proses sanitasi selepas tujuh kakitangan disahkan positif Covid-19.
Pengerusi Jawatankuasa Kesihatan dan Antidadah negeri, Datuk Rahmad Mariman berkata, enam kakitangan bertugas di blok Bentara manakala seorang lagi di blok Laksamana.
Katanya, kedua-dua blok tersebut ditutup sementara waktu bermula 31 Mei lalu hingga esok untuk proses sanitasi dan nyahkuman.
“Setiausaha Kerajaan Negeri, Datuk Seri Hasim Hasan mengambil keputusan untuk menutup juga Seri Negeri secara pentadbiran selama seminggu.
“Seramai 178 kakitangan telah disaring dan punca jangkitan masih belum diketahui setakat ini. Satu siasatan pula sedang dijalankan,” katanya dalam kenyataan di sini hari ini.

Ini merupakan kali kedua Seri Negeri ditutup sementara waktu untuk disanitasi yang mana pada Oktober tahun lalu, tular di laman sosial seorang Ahli Dewan Undangan Negeri (ADUN) dikatakan positif Covid-19.
Rahmad menambah, Wisma Negeri juga ditutup selama dua hari ekoran terdapat tiga kes positif Covid-19 di dua jabatan di situ.
“Wisma negeri telah dibuka hari ini (3 Jun) selepas ditutup selama dua hari iaitu dari 1 hingga 2 Jun,” ujarnya.-K!ONLINE


Doktor selit nama penerima vaksin disiasat
Oleh MOHAMAD HAFIZI BIN MOHD SAID

4 Jun 2021, 8:42 pm
IPOH – Jabatan Kesihatan Perak sedang menyiasat dakwaan salah laku melibatkan seorang doktor di salah sebuah Pusat Pemberian Vaksin (PPV) di negeri ini yang dikatakan memasukkan nama penerima vaksin biarpun tiada dalam senarai.
Timbalan Pengarah Kesihatan Negeri (Kesihatan Awam), Dr. Ummi Kalthom Shamsudin berkata, pihaknya sudah dimaklumkan berkenaan perkara berkenaan.
“Perkara ini dalam siasatan dan kita akan keluarkan kenyataan akhbar berhubung kejadian tersebut.
“Kejadian tu kami dah ambil maklum di PPV Teluk Intan dan kelihatan seperti orang fasa tiga yang masuk,” katanya ringkas kepada pemberita selepas lawatan Timbalan Menteri Kesihatan, Datuk Dr. Noor Azmi Ghazali di PPV Stadium Indera Mulia di sini hari ini.
Terdahulu, tular di laman Twitter selepas ciapan salah seorang pengguna laman sosial berkenaan mendakwa terdapat seorang doktor menyelit nama penerima vaksin yang tiada dalam senarai.
Dakwanya, perkara berkenaan bukan kali pertama berlaku dan sampai bila situasi tersebut akan berlanjutan selain turut mempersoalkan ketelusan doktor tersebut. -K! ONLINE


Kenderaan mewah bernilai RM1.2 juta dirampas
Oleh MOHAMAD FAIZAL HASHIM

4 Jun 2021, 9:09 pm
JOHOR BAHRU – Jabatan Kastam Diraja Malaysia (JKDM) Johor merampas enam kenderaan import tanpa cukai bernilai RM1.2 juta dalam tiga serbuan berasingan sekitar daerah ini, hujung bulan lalu.
Pengarah JKDM Johor, Sazali Mohamad berkata, serbuan pertama dilakukan ke atas sebuah premis perniagaan di Jalan Kebun Teh pada pukul 3 petang, 25 Mei lalu.
“Premis perniagaan itu dijadikan tempat menyimpan tiga kenderaan pelbagai guna (MPV) import terpakai dipercayai tanpa kelulusan kastam dianggarkan bernilai RM220,000 dengan duti dan cukai bernilai RM424,930.
“Susulan sitaan itu, seorang lelaki warga tempatan berusia 42 tahun ditahan untuk membantu siasatan,” katanya dalam kenyataan hari ini.
Beliau berkata, serbuan kedua pula dilakukan di sebuah premis perniagaan di Lebuh Raya Pasir Gudang pada pukul 1.30 petang, 27 Mei lalu.
Katanya, dalam serbuan itu, pihaknya merampas dua unit kenderaan persendirian import terpakai yang dipercayai dipindahkan dari gudang kastam tanpa kelulusan ke premis berkenaan.

JKDM menyita dua unit MPV dianggarkan bernilai RM160,000 termasuk menahan seorang lelaki warga tempatan berusia 23 tahun untuk membantu siasatan.
“Bagi kes ketiga, serbuan dilakukan di kawasan perumahan di Taman Indahpura, Kulai pada pukul 5.30 petang, Isnin lalu dan merampas sebuah kenderaan import dipercayai memasuki negara ini tanpa permit yang sah dari negara jiran.
“Kenderaan import yang dipercayai tidak berkastam ini dianggarkan bernilai RM40,000 dengan nilai duti dan cukai sebanyak RM 77,260. Usaha mengesan pemilik kenderaan sedang giat dijalankan,” katanya. -K! ONLINE


19 lagi kes VOC dikesan
Oleh SITI A'ISYAH SUKAIMI

4 Jun 2021, 8:58 pm
PUTRAJAYA – Sebanyak 19 lagi kes Variant of Concern (VOC) termasuk empat kes varian Delta (dahulu dikenali varian India) dikesan melalui survelan genomik yang dijalankan oleh Institut Penyelidikan Perubatan (IMR) ke atas sampel Covid-19 mulai 24 Mei hingga 4 Jun lalu.
Ketua Pengarah Kesihatan, Tan Sri Dr. Noor Hisham Abdullah berkata, tiga kes varian Delta itu dikesan di Labuan melibatkan jangkitan dari luar negara yang merupakan kes-kes dari kluster Layangan Labuan manakala satu lagi kes adalah jangkitan tempatan di  Kuala Lumpur.
“Ini menjadikan jumlah keseluruhan kes varian Delta (B.1.617.2) kini sebanyak sembilan,” katanya dalam satu kenyataan hari ini.
Pada masa sama, Noor Hisham berkata, bagi 15 kes baharu varian Beta yang dahulu dikenali sebagai varian Afrika Selatan ialah enam di Johor, Kelantan (lima) serta masing-masing satu kes di Kuala Lumpur, Kedah, Melaka, dan Terengganu.
“Kesemua kes varian B.1.351 itu merupakan jangkitan tempatan menjadikan jumlah keseluruhan kes kini 104,” katanya.
Beliau berkata, jumlah kumulatif kes yang dijangkiti oleh virus SARS-CoV-2 yang dikategorikan sebagai VOC kini sebanyak 122 termasuk sembilan kes varian Alpha (United Kingdom/ B.1.1.7).

Jelasnya, 16 kes lagi  merupakan Variant of Interest (VOI) iaitu 12 kes varian Theta (P.3), varian Eta (B.1.525) (tiga kes) dan varian Kappa (B.1.617.1) (satu kes).
“Seperti yang diumumkan Pertubuhan Kesihatan Sedunia (WHO), varian Covid-19 akan dikenali menggunakan huruf Greek bagi mengelakkan mana-mana negara dikaitkan dengan stigma pandemik.
“Oleh itu, amalan mengenali varian SARS-CoV-2 mengikut negara ia mula ditemui akan dihentikan,” katanya. -K! ONLINE


PPV pandu lalu pertama Perak bermula 10 Jun
Oleh MOHAMAD HAFIZI BIN MOHD SAID

4 Jun 2021, 8:05 pm
IPOH – Khidmat pusat pemberian vaksin (PPV) secara pandu lalu pertama di negeri ini akan diperkenalkan pada 10 Jun ini bertempat di Stadium Indera Mulia di sini sekali gus melancarkan lagi perkhidmatan tersebut.
Timbalan Menteri Kesihatan, Datuk Dr. Noor Azmi Ghazali berkata, perkara berkenaan sudah disahkan oleh Jabatan Kesihatan Perak dengan Kinta akan menjadi daerah pertama.
“Pihak pengurusan telah mengadakan mesyuarat dan mendapat persetujuan untuk melaksanakan khidmat suntikan pandu lalu ini.
“Banyak perkara baik akan berlaku dalam Jun ini termasuklah jumlah vaksin jenis Sinovac dan Pfizer yang akan bertambah,” katanya kepada pemberita selepas lawatannya di PPV di Stadium Indera Mulia di sini hari ini.
Menurut beliau, pihaknya juga dimaklumkan jumlah suntikan vaksin harian di PPV berkenaan sudah mencapai tahap maksimum sebanyak 1,800 dos sehari.
“Kita menjangkakan apabila khidmat pandu lalu berkenaan dimulakan 10 Jun jumlah suntikan harian akan mencapai sehingga 2,400 dos sehari.

“Perkhidmatan pandu lalu ini akan dilaksanakan untuk pemberian dos kedua bagi penerima vaksin terlebih dahulu,” katanya.
Sehingga kini terdapat dua PPV secara pandu lalu iaitu Hospital Universiti Sains Malaysia (HUSM) Kubang Kerian, Kelantan dan Hospital Pakar Kanak-Kanak Universiti Kebangsaan Malaysia (UKM) di Cheras. -K! ONLINE


Cubaan seludup besi keluli skrap ke Singapura gagal
Oleh MOHAMAD FAIZAL HASHIM

4 Jun 2021, 8:20 pm
ISKANDAR PUTERI – Lima lelaki bertindak licik apabila mengikrarkan dalam borang dagangan untuk membawa keluar besi keluli skrap bernilai RM292,096 ke negara jiran, Singapura.
Helah itu bagaimanapun dapat dihidu Jabatan Kastam Diraja Malaysia (JKDM) Johor dalam pemeriksaan di Kompleks Sultan Abu Bakar (KSAB), Gelang Patah, dekat sini, Isnin lalu.
Pengarah JKDM Johor, Sazali Mohamad berkata, bertindak atas maklumat, serbuan dibuat pada pukul 11.15 malam terhadap empat buah lori yang membawa barang dagangan tidak bercukai tersebut.
“Hasil pemeriksaan rapi mendapati dagangan dan tarif kod dagangan yang diikrar dalam borang kastam berlainan dengan dagangan sebenar yang dibawa dalam lori.
“Jumlah sitaan dagangan besi keluli skrap (steel scrap) dianggarkan bernilai RM292,096 manakala anggaran empat buah lori yang disita itu pula bernilai RM400,000.
“Keseluruhan rampasan dan sitaan bernilai RM692,096,” katanya dalam kenyataan hari ini.

Sazali berkata, lima lelaki yang ditahan merupakan warga tempatan yang berusia lingkungan 29 hingga 43 tahun.
Beliau berkata, modus operandi yang digunakan sindiket penyeludupan itu adalah dengan mengikrar eksport yang tidak betul bagi mengelak daripada mengemukakan permit eksport selain mengelirukan pihak berkuasa.
Kes disiasat di bawah Seksyen 135 (1) (a) Akta Kastam 1967 dan Seksyen 133 (1)(a) Akta Kastam 1967 iaitu mengeksport barang-barang larangan tanpa permit yang sah dan membuat pengikraran tidak betul. -K!ONLINE


Bau busuk bongkar kematian warga emas
Oleh MOHAMAD FAIZAL HASHIM

4 Jun 2021, 7:59 pm
JOHOR BAHRU – Misteri bau busuk yang menyelubungi penduduk Pangsapuri Taman Sri Setanggi di sini terbongkar selepas penemuan mayat seorang wanita warga emas, hari ini.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, wanita berusia 61 tahun yang tinggal seorang diri itu ditemui mati di dalam sebuah bilik beberapa yang lalu.
Beliau berkata, pihaknya menerima panggilan daripada jiran mangsa pada pukul 8.45 pagi yang mendakwa terhidu bau busuk datangnya dari dalam rumah terbabit.
“Pihak polis hubungi pihak bomba untuk mendapatkan bantuan bagi memecahkan kunci pintu rumah. Setelah berjaya dibuka, pemeriksaan menjumpai mangsa berada di bilik tidur.
“Mayat wanita dibawa ke Hospital Sultanah Aminah (HSA) dan pihak hospital mengesahkan warga emas itu telah meninggal dunia empat hingga lima hari yang lalu,” katanya dalam kenyataan hari ini.
Mohd. Padzli berkata, kakak ipar mangsa mengesahkan mangsa yang masih bujang dan tinggal seorang diri di rumah berkenaan.

“Dia turut memaklumkan mangsa tidak ada sejarah menghidap penyakit kronik melainkan mempunyai masalah darah tinggi.
“Pihak hospital akan melakukan ujian saringan Covid-19 dan bedah siasat bagi mengetahui punca kematian,” katanya. -K! ONLINE


PDRM umum pertukaran tujuh pegawai kanan
Oleh MUHD AFIQ AL-HAFIZ MAT YUSOF

4 Jun 2021, 11:14 pm
PETALING JAYA – Polis Diraja Malaysia (PDRM) hari ini mengumumkan pertukaran tujuh pegawai kanannya yang akan berkuat kuasa serta merta pada 5 Julai depan.
Superintendan Komunikasi Korporat Urus Setia Ketua Polis Negara Bukit Aman, Superintendan Skandaguru Anandan berkata, pertukaran pertama membabitkan Pegawai Turus(D9), Siasatan Khas, Jabatan Siasatan Jenayah Sabah, Superintendan Zairolnizal Ishak yang akan bertukar sebagai Ketua Polis Daerah Kota Marudu, Sabah.
“Seterusnya, Pegawai Turus Pendataan/Analisa, Jabatan Pencegahan Jenayah Dan Keselamatan Komuniti (JPJKK), Terengganu, Deputi Superintendan (DSP) Shuhaimi Jusoh yang akan bertukar sebagai Ketua Jabatan Siasatan Dan Penguatkuasaan Trafik (JSPT), Kelantan dengan memangku pangkat Superintendan.
“Sementara Timbalan Ketua Jabatan Siasatan Jenayah Narkotik, Negeri Sembilan, DSP Kamarul Rizal Jenal akan bertukar sebagai Ketua Polis Daerah Barat Daya, Pulau Pinang dengan memangku pangkat Superintendan,” katanya dalam satu kenyataan di sini hari ini.
Tambahnya, Ketua Bahagian Siasatan Jenayah Seberang Perai Utara, Pulau Pinang, DSP Mohammad Shofee Tayib akan bertukar sebagai Ketua Polis Daerah Pontian, Johor dengan memangku pangkat Superintendan.
“DSP Wan Mohd. Sokri Wan Yussof yang kini Ketua Jabatan Logistik Dan Teknologi, Kelantan akan memangku pangkat Superintendan sebagai Ketua Jabatan Logistik Dan Teknologi, Pahang.

“Manakala DSP Sila Anak Kadong, Timbalan Ketua Polis Daerah Limbang, Sarawak akan bertukar sebagai Ketua Polis Daerah Lawas, Sarawak,” jelasnya.
Pertukaran terakhir melibatkan Ketua Bahagian Pencegahan Jenayah Dan Keselamatan Komuniti Tanah Merah, Kelantan, Asisten Superintendan (ASP) Zamri [email protected] yang akan bertukar sebagai Ketua Jabatan Logistik Dan Teknologi, Kelantan dengan memangku pangkat DSP. – K! ONLINE


Remaja jumpa bom mortar dalam pasir pantai
Oleh MOHD SYALMIZI HAMID

4 Jun 2021, 10:41 pm
SEBERANG PERAI – Dua remaja yang sedang berjalan di tepi Pantai Kuala Muda, Penaga, Kepala Batas di sini menjumpai satu objek menyerupai bom mortar yang tertanam di dalam pasir, hari ini.
Objek berkenaan ditemui dalam keadaan separuh tertanam kira-kira pukul 1 petang sebelum mereka mengorek pasir bagi mengeluarkannya.
Remaja berusia 14 tahun itu yang menyangka ia adalah alat permainan telah membawa pulang objek tersebut ke rumah di Taman Desa, Kuala Muda dengan motosikal sebelum abangnya yang menyedari ia adalah sebutir bom menghubungi polis.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, siasatan pihaknya mendapati ia adalah sebutir bom jenis Mortar 50mm.
“Bagaimanapun, hasil maklumat awal Unit Pemusnah Bom (UPB) mendapati objek berkenaan tiada bahan letupan dan digunakan untuk pembelajaran.
“Objek sepanjang 30 sentimeter dan seberat 3 kilogram (kg) itu dibawa balik ke Pangkalan UPB, Ibu Pejabat Polis Kontinjen Pulau Pinang untuk tindakan selanjutnya,” katanya ketika dihubungi Kosmo! hari ini. – K! ONLINE


Bomba tangkap ular ganggu penduduk
Oleh MUHAMMAD ZIKRI

4 Jun 2021, 8:51 pm
PONTIAN – Tindakan pantas sepasukan anggota bomba berjaya menghalang dua ekor ular mengganggu penghuni di dua buah rumah berasingan di daerah ini, hari ini.
Menurut Komander Operasi Balai Bomba dan Penyelematan Jalan Alsagoff, Pegawai Bomba Kanan II Mohamad Fairus Abd. Latif berkata, tangkapan pertama dilakukan di kawasan perumahan di Taman Sri Pinang di sini kira-kira pukul 10 pagi.
Jelasnya, reptilia sepanjang 16 meter itu berjaya ditangkap ketika bersembunyi di kawasan perumahan terbabit.
“Sejurus tiba di lokasi kejadian, enam anggota mengambil masa kira-kira dua minit untuk menangkap reptilia itu.
“Dalam kejadian kedua pula melibatkan seekor ular hitam sepanjang dua meter yang berada di bawah mesin basuh sebuah rumah di Lorong 6, Taman Mawar, Jalan Parit Masjid pada pukul 2.48 petang tadi,” katanya ketika dihubungi hari ini.
Ujar beliau, cuaca panas antara faktor reptilia berkenaan mencari tempat untuk berteduh.

Katanya, kedua-dua ekor ular terbabit kemudiannya dilepaskan ke habitat asal jauh daripada penempatan penduduk. -K! ONLINE


Padah pakai gelang merah jambu lepak di taman rekreasi
Oleh NOR AINNA HAMZAH

4 Jun 2021, 8:35 pm
JEMPOL – Tindakan seorang remaja lelaki yang masih memakai gelang merah jambu melepak di taman rekreasi tidak jauh dari rumahnya di Taman ACBE Bahau, pagi tadi, mengundang padah dan bahaya serta telah dikenakan kompaun sebanyak RM4,000.
Ketua Polis Daerah Jempol, Superintenden Hoo Chang Hook berkata, kesalahan berkenaan disedari pasukan petugas pemantauan prosedur operasi standard (SOP) Perintah Kawalan Pergerakan (PKP) 3.0 kira-kira pukul 9 pagi ketika melaksanakan tugas di kawasan perumahan berkenaan.
Menurutnya, turut dikompaun ialah tiga remaja lelaki berusia 18 dan 20 tahun di dalam sebuah kenderaan berhampiran lokasi berkenaan yang dipercayai rakan kepada lelaki bergelang merah jambu kerana gagal mengikut kapasiti kenderaan yang dibenarkan iaitu hanya dua individu.
“Ketiga-tiga remaja lelaki itu dikenakan kompaun sebanyak RM2,000. Selain itu, dua kompaun turut dikeluarkan pukul 4 petang semalam membabitkan kesalahan dua rakan lelaki berusia 30an dan wanita berusia 20an yang melawat rakan mereka yang sedang menjalani tempoh kuarantin di rumah.
“Dua individu tersebut didapati gagal mematuhi arahan ketua pengarah yang berpotensi menyebabkan berlakunya penularan jangkitan dan dikenakan denda sebanyak RM2,000,” katanya dalam satu kenyataan hari ini.
Beliau berkata, secara keseluruhanya, sepanjang penguatkuasaan pasukan petugas pematuhan SOP PKP semalam hingga 4 petang tadi, sebanyak 23 kompaun dikeluarkan membabitkan pelbagai kesalahan dengan nilai keseluruhan kompaun RM46,500.

Menurutnya, selain kes membabitkan individu dikuarantin, kesalahan lain yang dikesan membabitkan dua kompaun kepada seorang lelaki dan perempuan yang dikesan tiada permit merentas negeri pada pukul 10 malam semalam.
“Malah, dalam penguatkuasaan pada waktu yang sama, empat lelaki dikesan menaiki sebuah kenderaan yang sama dan turut dikompaun kerana melebihi had yang dibenarkan dalam sebuah kenderaan,” ujarnya. -K! ONLINE


Minum air campur peluntur untuk cegah Covid-19?
Oleh SITI AMINAH MOHD YUSOF

4 Jun 2021, 6:10 pm
PETALING JAYA – Sebuah klip video yang memaparkan seorang lelaki warga emas minum air yang dicampur cecair peluntur tular di laman Twitter sejak semalam.
Video berdurasi 1 minit 16 saat yang ditonton lebih 590,000 kali itu sudah lama tersebar melalui aplikasi WhatsApp namun ia kembali tular selepas dimuat naik di pelbagai saluran media sosial, baru-baru ini.
Berdasarkan video itu, dapat dilihat lelaki berkenaan pada mulanya menuang satu penutup cecair peluntur ke dalam gelas plastik kecil mengandungi air berkarbonat sebelum mengacaunya.
Kelihatan air berwarna merah itu bertukar menjadi jernih selepas dimasukkan cecair peluntur sebelum dia memasukkan satu penutup lagi cecair peluntur ke dalam gelas berisi air teh susu.
Lelaki itu kemudiannya minum air tersebut sambil diperhatikan beberapa orang lagi seolah-olah dia telah biasa melakukannya.
Berdasarkan gaya percakapan lelaki itu berkemungkinan dia berasal dari sebuah negeri di utara tanah air.

Klip video tersebut turut mendapat perhatian pengasas laman sosial perubatan tempatan, MEDTweetMY, Dr. Khairul Hafidz yang menasihati masyarakat supaya tidak meniru perbuatan tersebut.
“Tuan, puan, adik, kakak, abang, pak cik, mak cik, datuk, datin, saya ingin menekankan dengan serius peluntur tidak akan boleh merawat Covid-19.
“Nanti yang minum peluntur yang akan dirawat akibat kesan sampingan,” tulisnya di laman Twitter beliau.
“Lihat video, beginilah bapa saya percaya sekarang dia suruh saya kunyah bunga cengkih katanya petua hilangkan Covid-19, tolonglah saya,” ujar seorang netizen.
“Sebenarnya itu muslihat. Cecair peluntur itu tidak pernah masuk ke dalam teh. Tengok semula betul-betul, netizen dipermainkan,” ujar seorang lagi.
“Walaupun ia merupakan muslihat apa tujuannya dia berbuat begitu?,” soal seorang lagi yang tidak berpuas hati. – K! ONLINE


Pesakit Covid-19 tidak diberi cuti, datang pejabat bawa tangki oksigen
Oleh KOSMO!

4 Jun 2021, 7:53 pm
NEW DELHI – Nasib malang berganda menimpa  seorang  pekerja di India apabila dia bukan sahaja dijangkiti Covid-19 tetapi tidak diberi cuti dan terpaksa hadir ke pejabat bersama tangki oksigen yang digunakan untuk rawatannya, lapor laman berita  Oddity Central kelmarin.
Arvind Kumar yang bekerja sebagai seorang pengurus Bank Nasional Punjab cawangan Bakaro di negeri Jharkhand, hadir ke pejabatnya dengan memakai  topeng dan menyeret tangki oksigen.
Dalam rakaman video yang tular di media sosial, Arvind boleh didengari berkata, dia tidak diberikan cuti dan terpaksa hadir ke pejabat seperti biasa biarpun sedang menerima rawatan.
“Doktor berkata saya akan mengambil masa selama tiga bulan untuk sembuh kerana virus itu sudah menjangkiti paru-paru saya,” kata Arvind kepada portal berita Livehindustan.
Kejadian tersebut dilaporkan berlaku pada 25 Mei lalu di Sektor 4 bank tersebut.
Bank tersebut menerima kecaman hebat, namun institusi kewangan itu menjelaskan bahawa Arvind sengaja mengada-adakan cerita untuk memburukkan nama bank itu.

Menurut satu siaran akhbar yang dikeluarkan bank tersebut, Arvind telah meletak jawatan, namun permohonannya itu ditangguhkan kerana pihak bank sedang menjalankan siasatan terhadapnya berkenaan pinjaman aset tidak lancar (NPA).
“Adalah salah untuk memfitnah bank dengan mengatakan dia tetap perlu hadir ke pejabat biarpun sedang menerima rawatan sebagai pesakit Covid-19.
“Cuti bergaji diberikan kepada semua pekerja yang dijangkiti virus itu termasuk mereka yang berisiko tinggi. Jadi, tuduhan tersebut tidak berasas,” demikian kenyataan pada siaran akhbar itu.
Livehindustan melaporkan bahawa keluarga Arvind berkata bahawa  bank itu mengugut untuk memotong gaji Arvind sekiranya dia tidak hadir ke pejabat, seterusnya memaksa lelaki itu datang bekerja bersama tangki oksigen serta tidak memaklumkan tentang siasatan terhadapnya oleh pihak bank. -Agensi


Padah bawa daun ketum lalu SJR
Oleh DIYANATUL ATIQAH ZAKARYA

4 Jun 2021, 7:24 pm
JASIN – Seorang lelaki diberkas polis selepas cuba melarikan diri sejauh 30 kilometer gara-gara membawa daun ketum seberat 14 kilogram (kg) ketika melalui pemeriksaan sekatan jalan raya (SJR) di Jalan Mufti Haji Khalil, di sini, kelmarin.
Suspek berusia 26 tahun itu berjaya diberkas selepas kenderaan pelbagai guna (MPV) Toyota Unser dipandunya terbabas sendiri di susur Jalan Salim, Merlimau, di sini.
Ketua Polis Daerah Melaka Tengah, Asisten Komisioner Afzanizar Ahmad berkata, kejadian berlaku kira-kira pukul 10.30 malam ketika suspek tiba di SJR tersebut dari arah Jalan Tun Razak, Ayer Keroh.
“Ketika pihak polis ingin memeriksa kenderaannya, suspek tiba-tiba memecut laju kenderaannya dan sepasukan polis mengejarnya hampir 30 kilometer sehingga MPV dinaikinya terbabas sendiri di susur Jalan Salim, Sebatu.
“Hasil pemeriksaan lanjut kenderaan suspek menemui empat bungkusan plastik berwarna hitam mengandungi daun dipercayai ketum dengan anggaran berat 14 kg,” ujarnya ketika dihubungi hari ini.
Jelasnya, hasil soal siasat bekalan daun ketum itu dipercayai telah dibawa masuk ke negeri ini untuk pasaran tempatan.

“Suspek merupakan orang Merlimau dan kita syaki daun ketum ini telah dibawa masuk dari luar Melaka, namun siasatan lanjut sedang dilakukan.
“Suspek telah dikenakan kompaun sebanyak RM1,500 mengikut Peraturan 4 (Peraturan-Peraturan Pencegahan dan Pengawalan Penyakit Berjangkit 2021),” katanya. -K! ONLINE


Iman sumbang 5,000 bungkusan ringankan beban Covid-19
Oleh MOHD RIDZAUDDIN ROSLAN

4 Jun 2021, 6:18 pm
PETALING JAYA- Parti Perikatan India Muslim Nasional (Iman) menyumbangkan sebanyak 5,000 bungkusan berupa barangan dapur bagi membantu meringankan beban rakyat khususnya yang terkesan akibat Covid-19.
Iman dalam satu kenyataan berkata, agihan bungkusan itu meliputi penerima seperti ibu tunggal, warga emas, mualaf dan orang yang tidak mempunyai pendapatan akibat terjejas dengan pandemik itu.
“Pergerakan Wanita, Pemuda dan Puteri Iman tetap meneruskan kegiatan membantu golongan kurang bernasib baik bagi membantu meringankan beban mereka.
“Program itu diilham sendiri oleh Pergerakan Sayap Iman sekaligus menjadi bukti betapa golongan muda sekiranya diberi ruang dan peluang sanggup berkorban masa dan tenaga demi membantu mereka dalam kesulitan,” katanya di sini hari ini. -K! ONLINE


Pemandu towing maut selepas sejam kemalangan
Oleh NOR AINNA HAMZAH

4 Jun 2021, 7:15 pm
JEMPOL – Seorang pemandu towing disahkan meninggal dunia di Klinik Kesihatan Palong 4, 5 dan 6 selepas lebih sejam terbabit dalam kemalangan di Jalan Besar Palong 2, dekat sini, petang tadi.
Dalam kejadian kira-kira pukul 2 petang itu, mangsa, Mohamad Azim Othman, 26, disahkan meninggal dunia pada pukul 3.25 petang.
Menurut Ketua Polis Daerah Jempol, Superintenden Hoo Chang Hook, kemalangan berkenaan membabitkan dua buah kenderaan iaitu lori towing jenis Isuzu yang dipandu mangsa dan lori jenis Hino yang dipandu seorang lelaki berusia 48 tahun yang membawa muatan buah sawit.
“Siasatan awal mendapati pemandu muatan sawit dari arah Pasir Besar menghala ke Palong 2. Setiba ditempat kejadian, pemandu towing dari arah bertentangan dipercayai gagal mengawal kenderaannya lalu memasuki laluan lori muatan sawit dan merempuh di bahagian sisi kanan lori berkenaan.
“Mangsa yang cedera parah di bahagian kepala dikejarkan ke Klinik Palong 4,5 dan 6 bagi menerima rawatan, namun disahkan meninggal dunia selepas sejam mendapatkan rawatan,” katanya dalam satu kenyataan, di sini, tadi.
Beliau berkata, pemandu lori membawa muatan kelapa sawit berkenaan tidak mengalami sebarang kecederaan serius.

Menurutnya, mayat mangsa bakal dibedah siasat petang ini bagi mengetahui punca kematian dan siasatan lanjut masih dijalankan.
Kes disiasat di bawah Seksyen 41(1) Akta Pengangkutan Jalan (APJ) 1987. -K! ONLINE


Kerajaan kaji sidang Parlimen secara hibrid
Oleh MOHD. HUSNI MOHD. NOOR

4 Jun 2021, 7:04 pm
PUTRAJAYA – Kerajaan sedang mengkaji konsep dan mekanisme ke arah pelaksanaan Sidang Dewan Parlimen secara hibrid yang melibatkan persidangan Dewan Rakyat dan Dewan Negara.
Perkara itu dimaklumkan Menteri Di Jabatan Perdana Menteri (Parlimen & Undang-Undang), Datuk Seri Takiyuddin Hassan menerusi kenyataan akhbar hari ini.
Menurutnya, langkah itu diambil bagi memastikan Parlimen akan dapat berperanan sebagaimana sewajarnya walaupun negara masih berdepan dengan pandemik Covid-19 serta program pemulihan masih berjalan di semua peringkat.
“Pada hari ini, satu mesyuarat telah diadakan secara maya antara saya selaku menteri bertanggungjawab dengan hal ehwal Parlimen bersama Yang Di-Pertua Dewan Rakyat dan Dewan Negara serta Timbalan-Timbalan Yang Di-Pertua.
“Mesyuarat ini bagi membincangkan perkara-perkara berkaitan persiapan ke arah pelaksanaan Parlimen secara hibrid yang merangkumi aspek-aspek infrastruktur, teknikal, undang-undang, peraturan dan kewangan,” katanya.
Jelasnya lagi, mesyuarat hari ini pada dasarnya bersetuju dengan pelan konsep Parlimen Hibrid ini diadakan yang berasaskan penyertaan Ahli-ahli Parlimen secara kehadiran fizikal dan juga secara maya.

Takiyuddin berkata, mesyuarat turut memutuskan supaya kajian lebih terperinci dibuat segera bagi menyediakan kertas lengkap yang akan diangkat dalam waktu terdekat untuk pertimbangan dan kelulusan Jemaah Menteri.
Sebelum ini, beberapa pimpinan parti politik pembangkang menyuarakan pandangan agar Parlimen bersidang bagi membolehkan isu berkaitan rakyat dalam tempoh pandemik ini segera diselesaikan.
Penasihat Parti Keadilan Rakyat (PKR), Datuk Seri Dr. Wan Azizah Wan Ismail berkata, sudah hampir setengah tahun Parlimen tidak bersidang sejak sesi yang berakhir pada 15 Disember tahun lepas. -K! ONLINE


PKPD di Bentong dan beberapa kawasan di Sabah
Oleh AHMAD SHAHERMAN SHAMSURI

4 Jun 2021, 6:28 pm
PETALING JAYA – Sebanyak 14 kawasan sekitar bandar Bentong, Pahang dikenakan Perintah Kawalan Pergerakan Diperketatkan (PKPD) bermula Ahad ini sehingga 19 Jun depan.
Menteri Kanan (Keselamatan), Datuk Seri Ismail Sabri Yaakob berkata, tindakan tersebut diambil selepas 209 kes positif Covid-19 telah dilaporkan di sekitar bandar Bentong.
Beliau berkata, antara kampung yang terlibat dengan pelaksanaan PKPD adalah Kampung Chamang Lama/Baru, Taman Bukit Chamang, Kawasan Perindustrian Bentong dan Kampung Baru/Taman Saga/Taman Bukit Indah.
“PKPD turut dikenakan di Kampung Sungai Marong, Taman Bukit Bentong, Taman Hussin/Taman Syahbandar, Kampung Perting/Kampung Kemansur/Kampung Kuala Repas, Bentong Heights, Rumah Murah Batu 1/PPRT Batu 1.
“Turut dikenakan PKPD adalah Taman Bentong Makmur, Taman Harmoni, Taman Kolej dan Taman Desa Damai,” katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan PKPD turut dikenakan di beberapa kawasan di Sabah bagi tempoh sama.

Beliau berkata, antara kawasan di Sabah yang dikenakan PKPD adalah tiga lokaliti dalam daerah Papar membabitkan Kampung Gusi Kinarut, Kampung Tengah Kinarut dan Kampung Benoni.
“Bagi daerah Sandakan, PKPD dikenakan di Lorong Ulu Sibuga 5 & 9, Fasa 7 Taman Mawar, manakala di Kota Kinabalu melibatkan Taman Wangsa, Jalan Telipok.
“Di daerah Kudat pula, PKPD akan dilaksanakan di Kampung Perpaduan, Pulau Banggi. Pelaksanaan PKPD ini memudahkan Kementerian Kesihatan (KKM) menjalankan pengesanan awal kes Covid-19 supaya dapat diasingkan secepat mungkin,”ujarnya. -K! ONLINE.


Keputusan SPM 2020 diumum 10 Jun ini – KPM
Oleh MOHD. HUSNI MOHD. NOOR

4 Jun 2021, 7:10 pm
PUTRAJAYA – Keputusan peperiksaan Sijil Pelajaran Malaysia (SPM) tahun 2020 akan diumumkan pada Khamis depan.
Kementerian Pendidikan Malaysia (KPM) menerusi kenyataan akhbar hari ini berkata, keputusan itu akan diumumkan mulai jam 10 pagi dan semakan boleh dibuat menerusi beberapa saluran.
Menurutnya, calon sekolah dan calon persendirian boleh membuat semakan secara dalam talian di pautan myresult1.moe.gov.my atau myresult2.moe.gov.my untuk mendapatkan keputusan penuh.
“Calon juga boleh menyemak keputusan  menerusi perkhidmatan SMS untuk mendapatkan ringkasan keputusan SPM 2020 dengan menaip SPM<jarak>NoKP<jarak>AngkaGiliran dan hantar ke 68886.
“Perkhidmatan ini akan diaktifkan mulai pukul 10 pagi pada 10 Jun ini sehingga pukul 6 petang pada 17 Jun 2021,” katanya.
Jelasnya, bagi calon sekolah yang tidak mempunyai capaian internet, pihak sekolah akan mengenal pasti calon tersebut dan memaklumkan kaedah yang sesuai untuk mendapatkan keputusan peperiksaan.

Selain itu, bagi calon persendirian yang tidak mempunyai capaian internet pula, pihak Jabatan Pendidikan Negeri/Pejabat Pendidikan Daerah akan mengenal pasti calon persendirian tersebut dan memaklumkan kaedah yang sesuai untuk mendapatkan keputusan peperiksaan.
SPM 2020 disifatkan KPM sebagai peperiksaan yang paling mencabar dalam sejarah 57 tahun pelaksanaannya kerana ia dikendalikan mengikut prosedur operasi standard (SOP) ketat susulan penularan wabak Covid-19.
Buat julung kalinya peperiksaan SPM 2020 mengikut Garis Panduan Pengurusan Pentaksiran Pusat dan Peperiksaan Awam iaitu perkara 10 dalam Garis Panduan Pengoperasian dan Pengurusan Sekolah dalam Norma Baharu 2.0.
Seramai 401,105 calon mendaftar peperiksaan SPM 2020 yang lalu bagi 83 kertas peperiksaan di 3,310 pusat peperiksaan di seluruh negara. -K! ONLINE


Budak sembilan tahun pandu kereta untuk bercuti di pantai
Oleh KOSMO!

4 Jun 2021, 7:30 pm
SALT LAKE CITY, UTAH – Seorang kanak-kanak berusia sembilan tahun dilaporkan melanggar sebuah kereta dan lori selepas memandu kereta milik ibu bapanya untuk pergi berkelah di pantai bersama adiknya, lapor Badan Penyiaran British (BBC) kelmarin.
Kanak-kanak perempuan tersebut yang telah memandu sejauh 16 kilometer dari rumah mereka, dikatakan mahu pergi berkelah di sebuah pantai di California. Jarak pantai tersebut dan rumah mereka mengambil masa pemanduan selama 10 jam.
Dia dilaporkan memandu di jalan utama sebelum melanggar sebuah kereta dan kemudian sebuah lori, kata Jabatan Polis Bandar Lembah Barat di Twitter.
Menurut polis, kanak-kanak tersebut dan adiknya yang berusia empat tahun itu bangun pada pukul tiga pagi (waktu tempatan) dan memandu kereta milik ibu bapa mereka yang ketika itu sedang nyenyak tidur.
Rakaman kamera video pada badan seorang anggota polis di lokasi kejadian menunjukkan bahagian hadapan kereta model Chevy Malibu milik ibu bapanya yang rosak akibat kemalangan.
“Ini amat gila! Adakah dia memandu?” soal seorang anggota polis dalam video tersebut.

Menurut polis, ibu bapa kanak-kanak tersebut tidak menyedari anak mereka hilang sehingga dimaklumkan oleh polis.
“Kedua-dunya amat terkejut apabila mendapati anak-anak mereka tiada di rumah,” kata polis.
Kedua-dua kanak-kanak tersebut tidak mengalami sebarang kecederaan. – AGENSI


Kes saman 1MDB terhadap Najib didengar hakim lain
Oleh NORLIZAH ABAS

4 Jun 2021, 7:33 pm
KUALA LUMPUR – Kes saman 1Malaysia Development Bhd. (1MDB) terhadap beberapa individu termasuk bekas Perdana Menteri, Datuk Seri Najib Tun Razak akan didengar di hadapan seorang hakim Mahkamah Tinggi yang lain.
Perkara itu ditentukan selepas Pesuruhjaya Kehakiman, Adlin Abdul Majid yang sepatutnya mendengar kes itu, menarik diri daripada terlibat dalam prosiding perbicaraan.
Sebelum Adlin, Pesuruhjaya Kehakiman Liza Chan Sow Keng yang sepatutnya mendengar kes saman SRC International Sdn. Bhd. terhadap Najib, mengundurkan diri Selasa lalu atas alasan beliau mengenali bekas Perdana Menteri.
Pengunduran Adlin disahkan kepada pihak media hari ini oleh peguam Siva Kumar Kanagasabai dari Tetuan Skrine & Co. yang mewakili 1MDB selaku plaintif selepas pengurusan kes yang dijalankan secara dalam talian.
Katanya, Adlin membuat keputusan itu selepas membenarkan permohonan plaintif agar beliau menarik diri daripada mendengar dan membuat keputusan dalam prosiding berkenaan.
Menurut Siva Kumar, hakim itu bersama-sama peguam Datuk DP Naban dan Rosli Dahlan sebelum ini merupakan rakan kongsi Tetuan Lee Hishammuddin Allen & Gledhill (LHAG) dari Januari 2005 hingga Februari tahun lalu.

Ujarnya, pada masa material,  firma guaman itu menerima arahan untuk bertindak bagi pihak 1MDB walaupun hakim tersebut tidak terbabit secara peribadi.
Jelas Siva Kumar, Adlin perlu menarik diri kerana beliau dan beberapa peguam dari firma guaman
Skrine akan mengendalikan kes itu bersama-sama DP Naban dan Rosli yang kini merupakan rakan kongsi dalam Tetuan Rosli Dahlan Saravana Partnership.
Kes saman hari ini merupakan salah satu daripada 22 writ saman yang difailkan oleh 1MDB dan anak  syarikatnya, SRC pada 7 Mei lalu bagi mendapatkan semula aset bernilai lebih RM96.6 bilion, termasuk kira-kira RM300 juta daripada pelbagai pihak.
Kementerian Kewangan sebelum ini mengesahkan, enam writ saman difailkan oleh 1MDB terhadap sembilan entiti manakala 16 saman oleh SRC dikemukakan terhadap lapan entiti dan 15 individu.
Sementara itu di Mahkamah Tinggi berlainan, Hakim Datuk Ahmad Fairuz Zainol Abidin menetapkan 1 Julai ini untuk pengurusan kes saman SRC di bawah pengurusan baharunya terhadap Najib dan enam lain.
Writ saman itu difailkan dengan menamakan Najib serta enam bekas Pengarah SRC iaitu Datuk Suboh Md.Yassin, Nik Faisal Ariff Kamil, Datuk Mohammed Azhar Osman Khairuddin, Shahrol Azral Ibrahim Halmi, Tan Sri Ismee Ismail dan Datuk Che [email protected] Che Omar sebagai defendan-defendan.
SRC yang kini dimiliki sepenuhnya oleh Menteri Kewangan (Diperbadankan) mendakwa, semua
defendan berkomplot dan melakukan pecah amanah manakala Najib didakwa menyalahguna kuasa dan mendapat manfaat peribadi daripada dana SRC selain menyeleweng dana berkenaan. -K! ONLINE


Lelaki seret kucing atas jalan raya dikecam
Oleh AHMAD SHAHERMAN SHAMSURI

4 Jun 2021, 5:01 pm
PETALING JAYA – Perbuatan zalim seorang lelaki menyeret seekor kucing sambil menunggang motosikal yang bergerak laju mendapat kecaman netizen di media sosial.
Menerusi perkongsian Persatuan Haiwan Malaysia (Animal Malaysia) di laman Facebooknya memaklumkan, kejadian tersebut dipercayai berlaku di sebuah kawasan di Langkap, Perak dan kejadian itu berjaya dirakam pemandu kereta.
Berdasarkan klip video berdurasi 34 saat itu memaparkan seorang lelaki sedang menyeret seekor kucing berwarna coklat dengan menunggang sebuah motosikal.
Kelihatan kucing itu tidak dapat melepaskan dirinya kerana dipercayai telah diikat pada bahagian kaki belakangnya dan difahamkan kucing itu telah mengalami kecederaan pada muka dan beberapa bahagian badan lain.
Justeru, Animal Malaysia menggesa saksi kejadian supaya segera lapor kepada Jabatan Perkhidmatan Veterinar Perak agar tindakan dapat diambil terhadap pelaku.
“Difahamkan kucing yang diseret adalah kucing milik jiran pelaku. Walau apa pun alasan sama ada masalah kacau ganggu atau masalah hubungan kejiranan.

“Menzalimi haiwan adalah satu jenayah di bawah Akta Kebajikan Haiwan 2015. Perbuatan ini di penjara maksimum tiga tahun dan denda maksimum RM100,000.00,” katanya di laman Facebook hari ini.
Sementara itu, rata-rata netizen mengecam perbuatan lelaki tersebut dan menganggap perbuatan itu lebih zalim daripada binatang dan tidak berperikemanusiaan.
Pada masa sama, netizen menggesa agar pelaku segera ditangkap dan dikenakan tindakan yang sewajarnya oleh pihak berkuasa.-K! ONLINE.